Adam Bridge Dalam Legenda Islam Dan Mitologi Hindu

Baru-baru ini, Utusan Malaysia menerbitkan sebuah fakta berkenaan Jambatan Adam atau Jambatan Rama (nama panggilan bagi masyarakat Muslim dan Hindu di India dan Sri Lanka). Bagaimanapun, tidak lama selepas itu, selepas menerima tekanan sesetengah pihak yang tidak bersetuju dengan fakta tersebut, pihak akhbar memohon maaf dan menarik balik fakta tersebut. Hakikatnya, kisah jambatan ini menarik perhatian ramai pengkaji sejak dahulu lagi.

Jambatan Adam ialah sebuah rantaian beting batu kapur yang menghubungkan Pulau Pamban di tenggara Tamil Nadu, India dengan Pulau Mannar yang bertempat di barat laut Sri Lanka. Jambatan ini berukuran 48 kilometer panjang merentasi teluk berkenaan.

Sesetengah bahagian jambatan masih kelihatan timbul dari pasar air laut setinggi satu meter. Dikatakan jambatan ini boleh dilintasi sesiapa saja sehingga abad ke-15 Masihi. Abad tersebut menyaksikan berlakunya ribut tropika kuat yang menenggelamkan jambatan ini pada tahun 1480 Masihi.

Berdasarkan mitos epik Hindu Ramayana, Dewa Rama dan para t3nt3r4 Vanara (monyet berupa manusia) bertanggungjawab membina jambatan dari India ke Lanka (Sri Lanka) itu. Tujuannya ialah menyelamatkan isterinya Sita Dewi dari genggaman raja Rakshasa iaitu Ravana (Rawana dalam Hikayat Seri Rama).

Ravana, raja Rakshasa yang mempunyai sepuluh kepala mengumpan Sita dengan kehadiran rusa emas yang sakti. Termakan dengan umpan baginda, Ravana berjaya menangkapnya dan membawanya ke Lanka. Baginda berbuat demikian kerana murka dengan tindakan Rama mencederakan hidung adindanya, Shurpanakha. Dengan menculik Sita, ia dianggap satu deklarasi d3nd4mnya terhadap Rama.

Sedar tentang apa yang berlaku, Rama segera mengumpul kekuatan t3nt3r4 diperlukan untuk pergi ke Lanka. Dewa Brahma menyediakan bala tentera Vanara untuk membantunya. Dengan bantuan ketua Nila bersama dan seorang jurutera bernama Nala, tentera Vanara berjaya membina jambatan ke Lanka dalam tempoh lima hari.

Setibanya di Lanka, kedua-dua angkatan p3r4ng bertembung dan tercetuslah pert3mpvran sengit antara mereka. Rama bert3mpvr dengan Ravana selama beberapa hari sebelum akhirnya mvsvhnya itu tumbang terkena p4n4h yang dilepaskan Rama.

Sementara dunia Islam dan Barat mula mengenali Jambatan Adam menerusi Kitab al Masālik w’al Mamālik yang dikarang birokrat kerajaan Abbasiyyah dan ahli geografi Parsi terkenal, Ibnu Khordadbeh. Kitab al-Masalik w’al Mamalik atau Kitab Laluan dan Kerajaan menyentuh satu lokasi di Sri Lanka yang dipanggil Set Bandhai atau Bridge of the Sea.

Mengikut kepercayaan masyarakat Muslim India dan Sri Lanka yang direkodkan dalam kitab tersebut, mereka percaya jambatan inilah yang digunakan Nabi Adam a.s untuk menyeberang ke tanah besar Asia.

Selepas turun dari syurga di satu lokasi yang dipanggil Puncak Adam, baginda menggunakan jambatan tersebut untuk menyeberang dan meneruskan perjalanan mencari isterinya yang tercinta, Hawa. Lantas atas sebab itulah, jambatan itu diberi nama Jambatan Adam.

Terdapat kumpulan yang percaya bahawa cerita lagenda kitab Ramayana termasuk dalam garis masa sejarah dan percaya Jambatan Adam merupakan binaan Rama dan ketvmbvkan Varana. Kumpulan ini terdiri daripada kelompok nasionalis Tamil dan para konservatif Hindu.

Kumpulan penyelidikan professor S.M. Ramasamy dari Centre of Remote Sensing (CRS), Bharathidasan University mendakwa pentarikhan karbon pada kawasan pantai berdekatan Jambatan Adam sezaman dengan masa pembinaan jambatan yang direkodkan dalam kitab Ramayana iaitu sekitar 3,500 tahun lalu.

S. Badrinarayanan, bekas pengarah organisasi Geological Survey of India turut menegaskan mustahil Jambatan Adam adalah sebahagian dari aktiviti geologi kerana kehadiran lapisan tanah yang longgar di bawah batu karang di sepanjang laluan jambatan. Batu karang biasanya tumbuh di atas batu tetapi kehadiran lapisan tanah ini mencurigakan kerana mustahil batu karang tumbuh di kawasan tidak berbatu.

Bagaimanapun, dakwaan Jambatan Adam dibina oleh Rama yang dipelopori golongan nasionalis Tamil dan konservatif Hindu memakan diri dan dipatahkan oleh para ahli geologi. Mereka mengkaji pembentukannya melalui pemerhatian dari foto yang diambil oleh satelit NASA. Tambahan pula, laporan dari Archaeological Survey of India turut menunjukkan bahawa tiada bukti kukuh berkenaan aktiviti pembinaan jambatan tersebut.

Bagi memperoleh bukti Jambatan Adam terhasil daripada pembentukan aktiviti geologi, ia agak sukar dilaksanakan ketika ini. Ini kerana ekspedisi sebegini memerlukan sejumlah dana yang besar dari badan berkaitan seperti Indian Council of Historical Research (ICHR). Selain itu, pasukan yang dihantar harus berwaspada dengan 4nc4m4n kesihatan ketika ini seperti pandemik Covid-19.

Satu-satunya bukti yang mematahkan hujah Jambatan Adam merupakan binaan Rama ialah gambar satelit yang telah dikumpul. Berdasarkan data satelit mereka, organisasi Marine and Water Resource Group of the Space Application Centre (SAC) dari Indian Space Research Organisation (ISRO) memutuskan Jambatan Adam terdiri daripada 103 buah beting kecil, sesetengah daripadanya ialah beting batu karang yang mati dan beting pasir.

Pemerhatian ini sudah cukup sebagai bukti kewujudan sebenar Jambatan Adam. 100,000 tahun dulu, ketika paras air laut masih rendah berbanding hari ini, terdapat tombolo iaitu jambatan pasir semula jadi yang menghubungkan India dan Sri Lanka sebelum tenggelam akibat kenaikan paras air laut. Yang tinggal hanyalah beting pasir dan terumbu karang yang terhasil daripada aktiviti hakisan air laut terhadap tombolo berkenaan.

Sebagai penulis dan pencinta sejarah, apa yang dilakukan Utusan Malaysia merupakan satu kesilapan. Pihak akhbar seharusnya tidak tunduk dengan tekanan kelompok tertentu yang berusaha mengetengahkan naratif palsu mereka dan berpegang teguh dengan apa yang dilaporkan. Sudah jelas kelompok ini yang dikenali sebagai geng Chola tidak senang apabila media arus perdana pula membongkar pembohongan yang dibawa mereka selepas The Patriots melakukannya.

Justeru, nasihat penulis kepada barisan editor, penulis dan wartawan Utusan Malaysia, berani kerana benar, takut kerana salah. Teruskan mengetengahkan fakta sebagai santapan minda kepada para pembaca biarpun pahit ditelan oleh kelompok tertentu.

Dan paling penting, jangan tunduk dengan tekanan orang sebegini. Orang sebegini bila diberi betis, nakkan peha. Jangan risau, kami bersama anda mendepani naratif palsu yang dijaja geng Chola!

RUJUKAN:

Sophia Bardi, Ariel. (2017). God or Geology? The Genesis of Ram’s Bridge. Hakai Magazine. https://www.hakaimagazine.com/news/god-or-geology-genesis-rams-bridge/

Bahuguna, Anjali et al. (2003). IRS views the Adams bridge (bridging India and Sri Lanka). Journal of the Indian Society of Remote Sensing. 31(4): 237–239.

C.P. Rajendran. (2018). A Post-Truth Take on the Ram Setu. The Wire. https://thewire.in/media/post-truth-take-ram-setu

Suckling, Horatio John (1876). Ceylon: A General Description of the Island, Historical, Physical, Statistical. Containing the Most Recent Information. Chapman & Hall. Muka surat 58.

Tennent, James Emerson (1859). Ceylon: An Account of the Island Physical, Historical and Topographical. London: Longman, Green, Longman, and Roberts. Muka surat 13.

Louise, Rita. (2013). Rama’s Bridge: Where Modern Science And Ancient Myths Collide. Ancient-Origins. https://www.ancient-origins.net/human-origins-opinion-guest-authors/ramas-bridge-where-modern-science-and-ancient-myths-collide


The Batman (2022): Cara Terbaik Menentang Korupsi

Masa tengok filem Batman tempoh hari, aku pun ada jugak terasa macam menonton filem Zodiac dan Se7en. Kalau tak pernah tengok, pergilah tengok. Dedua tu ada kat Netflix.

Ceritanya pasal pembunuh bersiri yang tinggalkan clue di setiap mangsa. Dia nak polis buru dia guna clue tu semua. Sama macam The Riddler juga. Sengaja letak clue agar Batman cari dia. Clue dia pulak dalam bentuk teka-teki (riddles).

Jadi memang dah agaklah akan ada kaki movie bandingkan filem The Batman dengan Zodiac dan Se7en. Banyak sangat persamaan. Kedua-duanya filem bosan. Banyak bercakap. Mungkin tak ramai yang pernah tonton tapi filem tu antara wajib tengok jugalah kalau nak jadi kaki movie.

Cuma satu perkara yang orang selalu lupa dalam setiap edisi filem Batman. Dari edisi 1989 hinggalah 2022, isu utama yang diketengahkan adalah sama sahaja iaitu korupsi.

Ini yang membezakan filem The Batman dengan filem-filem lain. Kalau kau jenis tengok filem duk perati dekat plot dan jalan cerita sahaja, kau mungkin akan terlepas pandang. Jenis dah habis cerita, dah tau siapa pembunuh, hero pun dah menang, terus balik tanpa reflect balik apa impak filem tu kepada kita. Sedangkan isu yang dibawa dalam The Batman sangatlah dekat dengan masyarakat dunia hari ini amnya dan masyarakat Malaysia khasnya.

Imej negara kita dalam tempoh 10 tahun kebelakangan ini sangat terjejas. Isu 1MDB dan katak lompat parlimen menjadi sindiran negara luar. Itu ialah isu korupsi dan kleptokrasi. Kita kena ambil tahu sebab kita mungkin akan menerima kesan secara langsung seperti watak-watak dalam The Batman.

The Batman tunjukkan kepada kita bagaimana korupsi boleh berlaku. Thomas Wayne yang dah dilantik sebagai Datuk Bandar nak buat program pembaharuan untuk mereformasi semula Bandar Gotham. Dia nak basmi kemiskinan, kurangkan jurang ekonomi, dan menaikkan taraf hidup penduduk Gotham. Dia gelarkan program itu sebagai Renewal Fund.

Sayangnya selepas Thomas dibunuh, Renewal Fund dijarah oleh ahli-ahli politik dan penjenayah di Gotham. Dana tu digunakan untuk rasuah ahli-ahli politik, penjawat awam, dan autoriti setempat. Ini kita gelarkan sebagai “slush fund”.

Bandar Gotham ni punyalah korup, orang politik pun bekerja untuk/dengan penjenayah. Ramai yang cuba ubah keadaan itu termasuklah Jim Gordon. Tapi dari pangkat detektif sampai jadi Pesuruhjaya Polis, Jim tak dapat setelkan pun isu korupsi tu semua. Ia dah jadi barah. Dah jadi darah daging. Even polis-polis berpangkat tinggi sendiri pun tunduk dengan keadaan itu.

Dari situasi inilah timbulnya orang seperti The Riddler. Dia ialah salah seorang mangsa hasil korupsi Renewal Fund. Thomas Wayne dah allocate sejumlah besar peruntukan kepada anak-anak yatim di Gotham. Tapi duit tu tak sampai kepada mereka.

The Riddler sewaktu dalam tahanan beritahu dia tidur 30 orang sebilik, kaki kena gigit dengan tikus waktu tidur, dan bayi mati kesejukan. Tiada siapa peduli. Dia bandingkan dirinya dengan Bruce Wayne yang juga anak yatim tetapi membesar dalam rumah agam, cukup makan pakai, dan mewah. Padahal mereka sama saja; manusia yang tiada ibu bapa. Dia boleh jadi lebih baik jika ahli politik tidak korup.

The Riddler meletakkan kesalahan itu kepada calon Datuk Bandar, Ketua Polis, Ketua Pendakwaraya, Falcone, dan Bruce Wayne atas trauma yang dia lalui sejak kecil. Plan akhir dia, dia nak letupkan benteng yang melindungi Bandar Gotham. Dia nak tenggelamkan Bandar Gotham bersama Datuk Bandar yang baru.

Kalau kita perhalusi, memang patut filem The Batman ni 2 jam 45 minit. Campur ending credit jadi 3 jam. Kita bukan sahaja dibawa melalui kehidupan Bruce Wayne atau Batman. Kita juga tanpa sedar sedang mengenali The Riddler.

Penulis cerita ni buat kita rasa kasihan kepada The Riddler. Kita jadi bersetuju dengan tindakan The Riddler yang membunuh ahli politik dan penjawat awam yang korup. Kita jadi bersetuju bahawa itu sahaja cara untuk ubah keadaan di Bandar Gotham. Melawan korupsi dengan pendedahan dan pembunuhan.

Cuba kita fikir keadaan negara kita hari ini. Ada beberapa nama yang terpalit dengan korupsi. Ada yang pernah dibicara di mahkamah, tetapi masih berlegar bebas. Ada juga yang buat jenayah, tetapi dipejamkan mata oleh pihak berwajib. Ada juga penjenayah yang dilindungi.

Kalau kau ada kebolehan dan kepakaran macam The Riddler, kau rasa kau akan duduk diam saja tengok mereka berjalan ke sana-sini? Aku rasa tidak. Kau pun akan buat benda sama macam The Riddler.

Namun begitu, sebagai seorang yang berpendidikan, kita tak boleh ikut cara The Riddler. Itu extreme. Ada cara lain yang juga efektif iaitu cara yang Batman dan Jim Gordon guna yakni melalui undang-undang. Itu akan dijelaskan dalam sequel nanti.

Pasal Jim, aku sangat suka bila Batman cakap direct:

“You’re not corrupt.”

Seorang pegawai polis yang tak korup dah cukup untuk mengubah keadaan dengan bantuan Batman. Tak perlu ramai pun. Mujurlah dekat-dekat ending tu, Jim beritahu ada ramai lagi polis lain yang tak korup duk tunggu di luar 44 Below. Itulah kuasa integriti. Satu jadi jujur, yang lain akan mengikut.

Dari situ, kita boleh nampak untuk mengubah sistem yang korup, kita kena kekal pada landasan yang benar. Lambat laun, perjuangan kita pada kebenaran tu akan terbalas. Akan ada yang ikut.

Bukan sahaja The Riddler, Catwoman juga salah seorang mangsa akibat sistem yang korup di Gotham. Falcone tu bapak dia. Mak dia kena bunuh dengan Falcone tapi apa dia boleh buat? Nak report polis? Polis pun duk bawah tapak kaki Falcone.

Jadi apa yang Catwoman mampu buat hanyalah mencari lubang di dalam sistem itu iaitu merompak dan mencuri wang-wang jenayah Falcone.

Mujur juga Batman ditemukan dengan Catwoman. Batman akhirnya sedar bahawa dunia ini bukan hitam dan putih sahaja. Ada orang yang macam Catwoman.

Itu belum lagi masuk karakter villain yang lain seperti The Joker, Two Face, Bane, atau Scarecrow. Keistimewaan DC ada di situ. Orang boleh menyelami pemikiran villain kerana semua filemnya berbentuk character-driven.

Pernah dulu aku ulas tentang Thanos dan falsafah utilitarianisme. Terkejut monkey bebudak Marvel bila tahu
Thanos tu sebenarnya sangatlah menarik dan complex. Yela, selama ni deme tengok cerita sekadar nak buat gelak-gelak, nak tengok power, nak tengok action. Benda falsafah dalam cerita tu mana nak fikir. Last-last fan DC yang tolong rungkaikan.

Di situlah bezanya filem Batman dan filem-filem lain tak kiralah filem superhero ataupun filem biasa. Penonton dibawa menyelami kehidupan sisi villain kerana di dunia sebenar, begitulah keadaannya. Semua perkara yang terjadi adalah bersebab. Tidak ada manusia yang dilahirkan jahat.

Akhir kata, moga-moga lepas tengok The Batman ni, kita tanamkan dalam hati kita betapa bangsat, jijik, dan kotornya budaya rasuah. Kesannya bukan kepada seorang dua, tetapi ramai dan akan diwarisi banyak generasi.

Harap semua fahamlah kenapa The Batman ni filem superhero dan bukannya filem penyiasatan serupa Zodiac dan Se7en. Wataknya ialah superhero yang mahir banyak perkara dan kali ini kemahiran yang ditonjolkan ialah kemahiran menyiasat.


Betul Ke HAARP Menjadi Punca Gempa Bumi Di Turkiye?

Baru-baru ini ada yang mendakwa gempa bumi yang terjadi di Turki dilakukan oleh Amerika Syarikat melalui HAARP. Katanya itu sebagai balasan kepada Turki kerana tidak menerima keahlian Sweden dalam North Atlantic Treaty Organization (NATO). Untuk pengetahuan semua, setiap ahli anggota NATO perlu bersetuju andai ada negara yang mahu menyertai gabungan tersebut. Kalau ada negara yang tak bersetuju biarpun hanya 1 sahaja, NATO tak akan terima. Inilah yang dijadikan sebab untuk Amerika Syarikat menggunakan HAARP ke atas Turki.

Walau bagaimanapun dakwaan ini disangkal oleh profesor fizik gunaan di Harvard School of Engineering and Applied Sciences iaitu David Keith. Beliau menjelaskan tiada mekanisme yang diketahui untuk apa-apa dari jauh seperti HAARP untuk memberi kesan kepada gempa bumi.

Malah profesor fizik persekitaran angkasa lepas di Universiti Reading iaitu Michael Lockwood berkata dakwaan ini muncul berpunca daripada program yang pada mulanya menggunakan gelombang radio untuk berkomunikasi dengan kapal selam.

Kalau HAARP ni bukan punca gempa bumi dan sebagai senjata, apa fungsi benda ni?

HAARP merupakan satu program yang dibiayai secara bersama oleh Tentera Laut Amerika Syarikat (US Navy), Tentera Udara Amerika Syarikat (USAF), University of Alaska Fairbanks (UAF) dan Defense Advanced Research Projects Agency (DARPA). Projek ini bertujuan untuk menghantar gelombang radio untuk memanaskan elektron dalam ionosfera, lapisan atas atmosfera Bumi, untuk mengkaji kesannya terhadap sistem komunikasi.

Macam mana HAARP boleh dibangunkan?

Menjelang 1993, pembangunan projek HAARP telah mendapatkan kebenaran Amerika Syarikat melalui usaha senator Alaska iaitu Ted Stevens. Setelah siap, HAARP dikatakan mampu memancarkan gelombang radio sebanyak 3.6 megawatt tanpa henti. Untuk kesan gelombang daripada HAARP ni senang je, boleh gunakan radar UHF & VHF.

Kepada pentaksub teori konspirasi sekalian, korang boleh gunakan radar UHF & VHF untuk mengesan gelombang HAARP di sekitar rumah korang. Kalau ada tu memang betul korang sedang berada dalam sasaran. Tapi tak perlu buat pun sebab korang tak ada kepentingan untuk mereka.

Kehadiran HAARP ini akan dapat membantu memperbaiki sistem komunikasi kapal selam. Paling penting sekali adalah HAARP boleh mengesan bunker-bunker tersembunyi yang berada di seluruh dunia. Bermakna makin mudahlah untuk kita menangkap golongan militan dan pemberontak. Masalahnya gelombang HAARP ni tak boleh cover satu dunia. Kalau nak pakai juga, kena pasti HAARP boleh bergerak dengan fleksibel.

Selain itu, HAARP juga digunakan untuk mengkaji ciri-ciri ionosfera, memerhati struktur aurora dan mendokumentasikan kepelbagaian lapisan ozon. Jadi jelaskan dekat sini, HAARP bukan dicipta untuk dijadikan senjata.

Tapi kenapa masa tahun 2013, HAARP ditutup secara tiba-tiba? Mesti ada kerang di sebalik kuey teow. Mungkin deme tengah upgrade HAARP agar menjadi lebih berkuasa.

Sebenarnya HAARP ditutup sekejap sebab nak cari kontraktor yang boleh menguruskan projek itu. Masalahnya tak ada siapa yang nak urus sehingga USAF ambil keputusan untuk tutup HAARP. Saintis memang tak puas hati sebab penat-penat je hasilkan teknologi sehebat itu tetapi ditutup juga akhirnya. HAARP bernasib baik apabila UAF mula mengambil alih dan projek tersebut terus berjalan sehingga ke hari ini.

Lepas ni jangan sangka buruk kepada projek HAARP sebagai cara Amerika Syarikat nak serang negara lain. Sebab daripada serang negara lain, lebih baik deme gunakan HAARP untuk lawan hurricane dan blizzard. Kalau itu pun tak mampu nak selesaikan, jangan harap HAARP ni mampu beri kesan dekat negara lain.

Kepada yang berdegil juga nak cakap HAARP punca gempa bumi di Turki, pastikan diri korang tu ada sifat simpati dan empati. Wakti-waktu sukar sebegini bukanlah masa untuk korang berteori konspirasi sehingga tidak menghormati mangsa.

Rujukan

AFP. (2023, Februari 18). HAARP tidak mungkin jadi punca gempa bumi Turkiye-Syria. Harian Metro. Dipetik daripada https://www.hmetro.com.my/global/eropah/2023/02/937372/haarp-tidak-mungkin-jadi-punca-gempa-bumi-turkiye-syria

Geophysical Institute(n.d) University of Alaska Fairbanks. HAARP. https://www.gi.alaska.edu/haarp

LaCapria, Kim. (2017). Snopes.com. FACT CHECK: Didi Prof Michio Kaku Say HAARP Caused Irma and Harvey? https://www.snopes.com/fact-check/did-prof-michio-kaku-say-haarp-caused-irma-and-harvey/

Pedersen, Todd. (2015). PhysicsToday. HAARP, the most powerful ionosphere heater on Earth. https://physicstoday.scitation.org/doi/full/10.1063/PT.3.3032


Kita Tak Suruh Boikot, Kita Suruh Dahulukan Produk Bumiputera

Kalau nak kata pasal #BMBF, kita sebenarnya hanya ajak orang Melayu untuk belajar buat ‘preference’.

Dan den tak nampak apa masalahnya dengan ‘preference’?

Eh sebagai pembeli suka hati kita lah duit kita.

Kalau pun nak sembang supply-chain bagai, konon dengan #bmbf akan menyusahkan peruncit atau kilang Melayu sebab akan menyebabkan pemborong dan pengedar tak nak supply barang kepada orang Melayu sekian-sekian..

Rasanya dengan ledakan digital ni, benda dah berubah, kalau dulu peniaga Melayu nak beli cili atau kentang, dia tak ada pilihan selain ambil dekat pemborong tempatan, tapi hari ni dia sebenarnya dah boleh beli direct dari China atau India hanya dengan deal dekat WeChat atau Alibaba, dunia dah jadi ‘borderless’.

Itu belum cerita pasal ‘supply and demand curve’ lagi,Kalau nak sembang akan jadi panjang, nak baca versi mudah faham bolehlah baca bebelan Mohamad Jamalee dekat sini:—-

Bagus soalan abang. Izinkan saya ulas secara umum.

Tak ada isu benda ni. Jangan risau. Ekonomi suatu benda yang hidup. Ia kuasa ‘demand’ dan ‘supply’. Mungkin awalnya saja benda ni berlaku tapi lama-lama ia akan perbetulkan dirinya sendiri.

Macam mana ia perbetulkan diri sendiri? Macam ni:

1. Bila pengeluar, pengedar dan pemborong hentikan ‘supply’ kepada peniaga, bukan peniaga saja terkesan, dia pun sama. Dia pun akan sakit juga.

2. Kita ambil contoh kes 10 orang pengedar hentikan ‘supply’, kita hanya perlukan 1 saja pengedar yang tak tahan tengok ‘demand’ yang tinggi dan akan mula mengedar semula. 9 yang lain ni takkan senyap tengok saja. Mereka pun akan mula mengedar balik. Dalam perniagaan ‘cashflow’ tu penting.

3. Tak ada pengedar, pengeluar dan pemborong dalam negara, kat luar negara banyak saja. Cari saja di luar.

4. Jarang sangatlah orang tak nak ‘supply’ ni. Dia mungkin tak suka ke kita, tapi bila bab bisnes dan duit, yang berlainan ideologi pun dia ok.

Konsep “tak kisah kucing tu oren atau hitam, janji dia pandai tangkap tikus”.

5. Saya sebelum berpindah ke Firdaus Press untuk cetak buku-buku baru ni pun, kilang cetak kami sebelum ni non-Muslim juga. Semua buku dia sebat. Buku Kiri ka, Kanan ka, liberal ka, konservatif ka, buku jawi ka, buku mandarin, semua dia cetak. Takdak isu.

Jadi janganlah kita membebankan otak dan usaha kita dengan perkara-perkara remeh begini. Takkan ke mana.

*bang Mohanep Parman, bukan tuju ke abang tau. saya jawab secara umum sebab saya yakin ramai berfikiran yang sama.

Cumanya yang den hairan, bila ada #BMBF kau risau.

Kononnya akan jadi ‘distruptive’, kacau ketenangan supply and demand siap quote pasal khabar angin sebuah pasaraya kena boikot di Pahang, apa akan jadi pada pekerja-pekerja Melayunya? Tak kesian ke?

Ni nak tanya, ni yang Go-Jek nak masuk ni, sebuah SuperApps yang akan ‘usik’ hampir kesemua local apps yang berkaitan dengan transportation apps macam Dego, MatDespatch, Karhoo dsbnya..

Malah sudah pasti akan merebak lebih dari itu, local services apps ataupun apa-apa marketplace macam kaodim, GoGet, The Lorry, Servis Hero, mudah.my, lelong dsbnya semuanya pasti akan terkesan.

Tak masuk lagi logistik company macam Pos Malaysia, GDEX. Ribuan pekerja, silap-silap berpuluh ribu akan terkesan, takkan diaorang ni takde pekerja Melayu ye dak?

Dah masuk hari ke 5 dah announce pasal Go-Jek ni.

Senyap je den tengok..

Terakhir, kalau nak cerita pasal boikot² ni..

Dulu 2012, ada golongan yang memang terang-terangan boikot Gardenia, buat smear campaign, Gardenia dah jadi syarikat kroni.

Kononnya Gardenia ni dah jadi company roti ‘Bumiputera dan pro Bumiputera bagai.

Hanya semata-mata sebab lepas PadiBeras(Syed Bukhari) take over sebahagian saham Gardenia dan buat keputusan beli tepung buat roti jenama berkenaan dari MFM instead of FFM(Robert Kuok).[1]

Mengamuk bukan main, siap sembang bodoh kita kena simpati dengan Robert Kuok kononnya dia yang bagi subsidi gula, minyak dan tepung yang kita guna, walhal satu dunia tahu kerajaan yang bayar subsidi.

Tak dengar pula ada orang kata apa-apa.

Walhal yang tu terang-terangan boikot based on race dan affiliation on politics.

Ni kita baru sembang ‘preference’ dah meloncat apakes?

RUJUKAN:[1]When bread has racehttps://www.thestar.com.my/news/nation/2012/01/08/when-bread-has-race


Apa Itu Narsissism?

Idea Narsissism berasal daripada mitos Yunani. Dalam mitos tersebut, terdapat seorang pemuda bernama Narcissus yang sedang mencari cinta hatinya. Pada suatu hari, dia melihat pantulan wajahnya di sebatang sungai. Lalu, dia jatuh cinta pada dirinya sendiri. Disebabkan dia tak mahu ‘cintanya hilang’, dia mati lemas. Sekuntum bunga diletakkan pada tempat dia mati, dan bunga itu dinamakan Narcissus.

Jadi, definisi narsissism adalah berasa megah pada diri sendiri. Sampai satu tahap, dia rasa dia kacak, genius dan lebih penting daripada orang lain. Ahli psikologi membahagikan narsissism pada dua jenis, pertama ‘megah diri’. Keduanya, vulnerable narcissism (tak tahu apa dia dalam BM).

Jenis pertama adalah yang paling biasa kita lihat. Jenis yang mahukan perhatian umum dan dominan. Selalunya, berkelompok dalam kalangan selebriti, para pemimpin persatuan, artis (penggiat seni), ahli politik dan yang seangkatan yang mahukan kuasa dan pengaruh untuk perhatian dan status semata-mata. Tentulah, tidak semua kelompok yang aku sebut mencari perhatian semata, ada juga dengan tujuan yang lebih positif. Jenis kedua pula lebih senyap, mempunyai perasaan ‘rasa istimewa dan penting’, tetapi mudah diancam.

Tidak kisah apa jenis sekalipun, seorang narsissis selalunya bertindak hanya untuk kepentingan dirinya sendiri. Apabila ‘popularitinya’ terancam, dia mudah agresif dan marah. Ah, rasa macam ramai di Facebook macam ini dalam mempertahankan pendapat, lebih-lebih lagi kalau dah popular. Rileks sudah. Populariti tidak menjadi tanda anda benar dan betul.

Kita pergi lebih jauh, narsissism juga dikaitkan dengan penyakit dalam psikologi yang dihidap seramai 2% purata populasi, dan selalunya dalam kalangan lelaki, iaitu narcissistic personality disorder. Dalam sebuah buku manual psikatri di Amerika, penyakit ini dapat dikenalpasti melalui beberapa ciri.

Pertamanya, rasa megah pada diri sendiri. Keduanya, mempunyai masalah dengan perasaan empati. Ketiganya, rasa dirinya penting dan berhak memiliki sesuatu. Keempatnya, memerlukan perhatian dan sanjungan. Kelimanya, ciri yang paling kronik adalah dia mengawal kehidupan orang lain dan menimbulkan banyak masalah tersebut pada hidup orang tersebut, ahli politik?

Ciri kelima ini, contoh mudahnya, kau gunakan orang lain untuk tujuan perhatian semata-mata.

Jadi, puncanya apa? Dalam kajian, punca daripada genetik ada juga, tetapi masih tidak dapat dikenal pasti genes mana yang terlibat. Punca daripada persekitaran pun ya juga. Memanjakan anak berlebih-lebihan boleh jadi punca narsissism. Menjadi ibu bapa yang terlalu mengongkong juga boleh menjadi punca. Dalam skala budaya yang lebih besar, rancangan personaliti tv macam nyanyi, joget, imam muda itu semua yang menjurus ke arah mempromosi diri (self-promotion) boleh menjadi punca yang kuat.

Walaupun tiada bukti yang kuat, media sosial seperti Twitter dan Facebook yang boleh menjadi lubuk populariti dengan like yang bersepah-sepah juga boleh menjadi punca narsissism. Aku dah sebut, kadangkala sebab populariti kita susah nak mengaku salah dan rasa kita saja yang betul. Kadangkala, kita tulis sesuatu hanyalah untuk perhatian dan like semata-mata.


Kenapa Greenland Berais Dan Iceland Menghijau?

Susulan artikel sebelum ini yang membedah asal usul dan bagaimana negara China mendapat namanya, ada pembaca yang tertarik dengan sejarah nama Greenland dan Iceland yang pernah dipetik secara ringkas oleh penulis.

Pernahkah anda terfikir mengapa Greenland, yang tiga perempat geografi pulaunya diliputi oleh satu-satunya lapisan ais kekal di luar Antartika, tetapi nmemiliki nama yang jelas mengandungi perkataan adjektif “hijau” Sebaliknya, Iceland pula yang namanya terdiri dari perkataan “ais” dan “tanah,” kelihatannya lebih subur dan menghijau, tidak ada langsung ciri-ciri iklim sejuk seperti namanya sendiri.

Baik, untuk versi yang paling popular, namun ceritanya tak pasti samada mitos mahu pun fakta, tetapi terdapat satu teori internet mendakwa bahawa kekeliruan ini memang disengajakan. Bangsa Viking yang membuka penempatan di Iceland mendapati pulau itu tempat yang sesuai untuk dihuni makhluk hidup, oleh itu mereka menamakannya sebagai Iceland.Kenapa Iceland? Dikatakan ia dinamakan sedemikian dengan harapan nama itu tidak akan menarik minat dan mencegah orang-orang Eropah yang berusaha meneroka benua baru dan membina penempatan atau koloni mereka sendiri.

Manakala, Greenland dinamakan sedemikian oleh mereka untuk tujuan yang sebaliknya, kerana mereka tidak kisah langsung jika ada sesiapa yang berminat dan mahu menjajah sekeping aisberg besar di tengah lautan yang membeku. Walau bagaimanapun, teori ini hampir tidak masuk akal, terutamanya apabila melibatkan elemen linguistik, dan pasti ada sebab mengapa mereka mahu orang lain tertarik dengan tempat itu.

Untuk menggali misteri paradoks ini hingga ke akarnya, satu penyelidikan dilaksanakan oleh pakar dan penyelidik dari National Geographic, di mana mereka membahas sejarah dan kronikel yang berbeza, sambil bersandarkan kepada fakta ilmiah moden untuk membongkar mitologi.

Pertama sekali, toponim bangsa Viking agak mudah; wilayah yang baru ditemui kebiasaan lazimnya akan dinamakan dengan menggabungkan perkataan “tanah” dengan elemen pertama yang ditemui semasa mereka kali pertama mendarat di tanah itu.

Contohnya, Leif Eriksson pernah menamakan pantai timur Kanada sebagai Vinland semasa penemuan tanah itu, ia dinamakan Vinland setelah dia melihat banyak buah anggur liar tumbuh di kawasan pantai.

Iceland adalah sebuah pulau yang terletak di Lautan Atlantik Utara, meliputi kawasan seluas 102,775 kilometer persegi (39,682 batu persegi). Permukaannya dicirikan oleh padang pasir dan lava yang dikelilingi oleh gunung dan glasier.

Tanah ini dihangatkan oleh Arus Teluk (Gulf Stream) dan memiliki iklim yang sederhana. Iceland adalah negara yang paling rendah populasi penduduknya di Eropah dengan kira-kira 332,329 orang. Pusat pentadbiran sekarang dan juga penempatan bagi lebih daripada dua pertiga rakyatnya dipanggil Reykjavik.

Greenland adalah pulau terbesar di dunia. Walaupun secara geografi lokasinya terletak berhampiran Amerika Utara, Greenland secara pentadbiran dan politik lebih dekat dengan dengan Eropah.

Meliputi 2,166,086 kilometer persegi (836,330 meter persegi), pulau ini hanya menempatkan 56,480 orang sahaja, dan menjadikannya negara paling sedikit populasi penduduknya di dunia.Populasi yang rendah disebabkan oleh fakta bahawa tiga perempat pulau itu tidak boleh dihuni kerana penuh dengan lapisan ais yang padat. Ibu kotanya adalah di Nuuk di mana lebih daripada satu pertiga rakyatnya tinggal. Penduduk pribuminya adalah orang Inuit yang merupakan keturunan pendatang dari Kanada pada abad ke-13.

Mitos Penamaan Iceland dan Greenland

Terdapat sebuah hikayat diceritakan mengenai pert3ngkaran di kalangan bangsa Viking Norway yang membawa kepada peper4ngan. Salah satu kumpulan melarikan diri dengan berlayar dengan kapal. Mereka akhirnya mendarat di sebuah pulau  hijau atau ‘Greenland’ yang sebenar.

Merasa bimbang mereka akan terus diburu dan dikejar oleh mvsuh, mereka mengirimkan berita ke Norway bahawa pulau itu sebenarnya diliputi ais dan tidak boleh dihuni. Mereka juga menambah bahawa ada sebuah lagi pulau lain yang lebih hijau dan sesuai untuk penempatan manusia.

Itulah kisah yang paling popular tentang bagaimana pulau berais itu diberi nama Greenland dan pulau yang subur menghijau pula dinamakan Iceland. Walau bagaimanapun, kisah ini tidak semestinya benar kerana ia adalah mitos.

Penamaan Iceland

Iceland pada asalnya adalah sebuah tanah yang kosong. Penduduk pertama yang berhijrah ke sana pada abad kesembilan diketuai oleh seorang Norse dari Norway yang bernama Naddador (Naddodd).

Mnurut Sagas Of Icelanders, teks yang menceritakan sejarah negara itu dari abad ke-9 hingga ke-11, Naddodd menamakan tempat itu dengan nama Snæland/Snowland (Tanah Salji) kerana terdapat salji ketika dia tiba ke pulau itu. Penghijrahan kedua yang direkodkan adalah Garoar Svavarsson, kemudian diikuti oleh seorang Viking bernama Floki Vilgeroarson.

Garðar Svavarosson lebih gemar menamakan tanah itu bersempena nama dirinya sendiri, ini mungkin menjadi titik permulaan tradisi dan budaya meneroka yang berlanjutan di sana. Oleh itu, Garðarshólmur (Garðar’s Isle) menjadi nama seterusnya bagi tanah yang dikenali sebagai Iceland hari ini.

Tetapi asas kepada bagaimana Iceland mendapat namanya hari ini adalah bermula dengan Flóki Vilgerðarson. Pengembaraan Flóki dari daratan dimulakan dengan kehilangan anak perempuannya, yang terjatuh dari kapal dan l3mas di lautan dalam. Sejurus tiba, semua haiwan-haiwan ternakan yang dibawanya pula m4ti.

Menurut lagenda, siri peristiwa malang ini ditamatkan apabila Flóki Vilgerðarson memanjat puncak gunung yang berdekatan dari mana dia melihat terdapat aisberg yang mengelilingi pulau itu. Fakta ini bertentangan dengan hikayat mitos Viking.

Dalam keadaan yang tertekan dan amat marah, dia membaptiskan negara itu sebagai Iceland – sebuah nama yang masih kekal bertahan hingga hari ini, dengan harapan agar orang asing tidak akan tertarik dan cuba meneroka atau membuka penempatan di tanah yang semakin subur itu.

Walaupun dengan usaha Flóki untuk mencegah sebarang cubaan kolonisasi ke atas pulau itu, setelah kembali ke Norway, khabar angin disebarkan oleh salah seorang pelautnya yang hanya dikenali sebagai Thorólf bahawa negara itu sangat subur dan kaya, dan hanya menunggu ketibaan peneroka. Penghijrahan besar-besaran ke Iceland bermula tidak lama kemudian.

Catatan arkeologi mengatakan bahawa para pendeta Celtic telah tiba di Iceland jauh sebelum penghijrahan orang Skandinavia. Pada tahun 870, penjelajah Sweden yang pertama telah mengelilingi seluruh wilayah itu dan mencatatkan bahawa sebenarnya ia adalah sebuah pulau.

Salah seorang pembantunya yang bernama Nattfari yang dia tinggalkan merupakan antara peneroka pertama yang berjaya di pulau itu. Bidang pertanian dan ladang ternakan juga semakin berkembang. Namun para peneroka ini tidak pernah mengubah nama Iceland.

Walaupun dengan nama Iceland, suhu setinggi hingga 30.5 ° C (86.9 ° F) dicatat pada bulan Jun 1939 di wilayah Teigarhorn. Di wilayah Reykjavik, suhu setinggi 26.2 ° C (79.2 ° F) dicatat pada 30 Julai 2008. Terdapat keadaan iklim yang berbeza dengan pantai selatan adalah lebih panas dan basah berbanding di utara.

Penamaan GreenlandNama Greenland pertama kali diberikan oleh orang Norway bernama Erik the Red, bapa kepada Leif Eriksson pada 982 Masehi. Dia dihukvm buang negeri akibat tuduhan membvnuh dengan membawa anggota keluarganya bersama. Dia mula menjelajah ke kawasan berais yang diketahui wujud di barat laut.

Setibanya di sana, dia memikirkan nama yang mampu menarik minat orang lain untuk datang menetap bersamanya. Dia menamakan pulau itu “Greenland”. Peneroka yang tiba berturut-turut terus memanggil pulau itu dengan nama Greenland. Pendatang yang berhijrah merangkumi orang dari Iceland dan orang Norway.

Walaupun namanya adalah Greenland, suhu yang lazim berada di bawah -17 ° C (1.4 ° F) semasa musim sejuk.

Sebuah hikayat yang mencatat perjalanan dan penemuan tokoh separa mitos ini dalam tradisi Norse merujuk kepada anekdot yang membawa kepada penamaan tanah yang baru ditemui:

“Pada musim panas, Erik pergi untuk menetap di negara yang dia temui, yang dinamakannya sebagai Greenland, kerana dia percaya orang lain akan tertarik untuk pergi ke sana jika ia memiliki nama yang baik.”Sudah tentu lah negara ini sudah dihuni oleh penduduk pribumi kaum Inuit, yang memanggil pulau itu dengan nama Kalaallit Nunaat, yang bermaksud “Tanah Rakyat”. Nama itu masih digunakan di kalangan penduduk Inuit di Greenland.Oleh itu, pada dasarnya, nama itu adalah sebahagian daripada strategi pemasaran Erik di mana dia berharap dapat mengumpulkan peneroka pada masa akan datang dan menjadi pelopor kepada penemuan dunia baru.

Apa yang menariknya, terdapat beberapa ramalan mengenai perubahan iklim global yang menunjukkan bahawa tidak lama lagi perubahan iklim bakal menyebabkan penurunan suhu secara radikal di Iceland, sementara Greenland bakal mengalami peningkatan suhu.

Perubahan iklim itu dijangka boleh berlaku dalam jangka masa 200 tahun dari sekarang. Tidak pasti jika ia tepat atau tidak, namun sekiranya ia benar-benar berlaku, maka nama yang diberikan kepada Greenland lebih dari 1,000 tahun yang lalu bakal memenuhi spesifikasinya.

Dan pada hari ini juga pakar dapat menentukan melalui analisis data kerak ais dan fosil cengkerang moluska bahawa pada tahun di sekitar antara 800 hingga 1300 M, rata-rata suhu cuaca di Greenland sebenarnya jauh lebih tinggi daripada hari ini.Kesimpulannya, apa yang ditulis di atas adalah versi hikayat yang lebih meyakinkan untuk asal usul nama kedua-dua buah tempat ini. Ini bermakna, teori tentang tanah yang dipenuhi ais dinamakan Greenland kerana strategi pemasaran bagi menarik penghijrahan yang lebih besar itu tidak semestinya tepat kerana terdapat bukti saintifik yang memberi kemungkinan besar bahawa Greenland sememangnya pernah subur berabad-abad yang lalu.

RUJUKAN:

National Geographic: Is Iceland Really Green and Greenland Really Icy?. https://www.nationalgeographic.com/distribution/public/amp/news/2016/06/iceland-greenland-name-swap


Kod Kecemasan Hospital

“Code blue! Code blue!” teriak jururawat.

Maka berpusu-pusulah segala anggota kesihatan meluru segera kearah jururawat tersebut sambil menolak troli kecemasan. Ada yang terus memulakan CPR, ada yang sedang menarik keluar IV Adrenaline, ada yang mengaktifkan monitor kecemasan. Hanya dengan satu laungan sahaja, setiap anggota kesihatan disitu sudah tahu apa yang perlu dilakukan.

Emergency codes, atau kod-kod kecemasan adalah suatu sistem pengkelasan kecemasan yang dipraktikkan di setiap institusi kesihatan diseluruh dunia. Kod ini digunakan untuk memberi notifikasi kepada semua warga kesihatan berkenaan kes-kes kecemasan yang dialami. Kod ini lazimnya diklasifikasi menggunakan spektrum warna yang pelbagai sebagai penanda bagi kes-kes kecemasan yang dinyatakan.

Artikel ini menerangkan tentang kod-kod yang lazim digunakan kakitangan kesihatan di hospital.

(Perlu diingatkan, setiap hospital mempunyai polisi dan warna kod kecemasan yang berbeza. Thread ini adalah sebagai satu garis panduan ringkas dan hanya melibatkan hospital sahaja. Perbezaan kod antara hospital dan negara perlu dikenalpasti terlebih dahulu.)

KOD MERAH (CODE RED)

Kod merah lazimnya digunakan untuk kes kecemasan yang melibatkan kebakaran, sama ada kebakaran harta, bangunan, kenderaan, alatan atau lain-lain perkara didalam kawasan institusi (hospital) terbabit. Pemindahan pesakit, wargakerja dan alatan penting akan dilakukan mengikut latihan kebakaran yang telah ditetapkan. Notifikasi kepada pihak bomba dan penyelamat akan dilakukan serentak.

KOD BIRU (CODE BLUE)

Kod biru adalah kod yang diaktifkan apabila terdapat kecemasan pada individu yang melibatkan bidang perubatan (medical emergency), lazimnya berkenaan dengan cardiac arrest dan respiratory arrest. Algorithm BLS dan ALS (cardiopulmonary resuscitation, defibrillation, dsb) akan dimulakan serta merta terhadap pesakit yang terlibat mengikut keperluan dan keadaan pesakit. Setiap hospital telahpun mempunyai kumpulan tersendiri (mengikut tempat) yang bertanggungjawab menguruskan kod biru seandainya ianya terjadi diluar kawasan wad.

KOD JINGGA (CODE ORANGE)

Kod jingga pulang adalah kod yang digunakan untuk keselamatan orang awam tatkala berlaku bencana diluar atau didalam kawasan hospital, contohnya gempa bumi, banjir, kapal terbang terhempas, kemalangan besar jalan raya, dan sebagainya.

KOD PERANG (CODE BROWN)

Kod perang adalah kod yang dikeluarkan apabila terdapat sebarang tumpahan atau pendedahan bahan-bahan berhazad, tercemar dan radioaktif seperti gas, racun, merkuri dan lain-lain yang boleh menyebabkan jangkitan, keracunan, kecacatan malah kematian jika terdedah. Kod ini juga barangkali melibatkan risiko bioterrorism dan hazmat.

KOD GREEN (CODE HIJAU)

Kod hijau digunakan sewaktu berlakunya kecemasan yang melibatkan keselamatan banyak nyawa dan memerlukan pemindahan semua wargakerja serta pesakit di kawasan hospital ke tempat yang lebih selamat.

KOD HITAM (CODE BLACK)

Kod hitam diaktifkan apabila terdapat sebarang tanda, amaran atau risiko yang melibatkan bahan letupan dan keganasan teroris, objek dikhuatiri bahaya atau lebih mudah, “bomb, terrorism and suspicious package threat”.

KOD PUTIH (CODE WHITE)

Kod putih pula adalah kod untuk kes kecemasan kekasaran yang melibatkan tebusan dihospital, sama ada melibatkan satu individu atau beberapa orang.

KOD PERAK (CODE SILVER)

Kod perak adalah kod untuk kes yang melibatkan kekasaran seseorang terhadap orang lain, lazimnya terhadap wargakerja hospital, yang kadangkala melibatkan senjata merbahaya seperti pisau, parang, pistol. Kod ini diaktifkan untuk memberi perlindungan keselamatan (security) terhadap si mangsa.

KOD MERAH JAMBU (CODE PINK)

Kod merah jambu adalah kod yang diaktifkan apabila berlakunya kehilangan atau penculikan kanak-kanak atau bayi (missing infant or abduction).

KOD KUNING (CODE YELLOW)

Kod kuning ini diaktifkan apabila terdapat kes kehilangan pesakit di hospital, sama ada dengan niat melarikan diri, atau hilang disebabkan ketidakupayaan mental atau diculik, dibawa lari. Kod ini akan menyebabkan pemeriksaan keluar masuk individu dari hospital dilakukan, dan jika perlu, penutupan keluar masuk (lockdown) hospital akan dijalankan.

KOD AQUA (CODE AQUA)

Kod aqua hanya diaktifkan apabila berlakunya banjir didalam kawasan hospital sama ada secara semula jadi (hujan, banjir kilat, dll) atau kerosakan dalaman (paip pecah, kebocoran dll).

KOD KELABU (CODE GREY)

Kod kelabu ini diaktifkan apabila terdapat kerosakan teruk terhadap sistem, infrastruktur atau peralatan hospital secara besar-besaran yang menjejaskan fungsinya. Kod ini juga digunakan untuk pengasingan udara (air exclusion) kawasan tertentu.

KOD JERNIH / SELESAI (CODE CLEAR)

Kod ini adalah kod yang digunakan selepas sesuatu kod yang dikeluarkan terlebih dahulu telahpun selesai atau dinyahaktifkan.


Pertempuran Guadelete: Detik Islam Menakluk Sepanyol

Pertempuran Guadelete berlaku sekitar 711 hingga 712 Masihi di sekitar Semenanjung Iberia. Ianya sebahagian daripada misi kempen Dinasti Umaiyyah menakluk bumi Sepanyol selepas berjaya memastikan sepanjang Afrika Utara sudah mula memasuki wilayah Umaiyyah. Pertempuran ini juga menyaksikan bangkitnya seorang tokoh Islam bernama Tariq bin Ziyad yang terkenal dengan ucapan legendanya.

Pertempuran ini melibatkan dua pihak yang bertelagah iaitu Dinasti Umaiyyah dan juga Kerajaan Visigoth yang dipimpin oleh Raja Roderic. Ketika Dinasti Umaiyyah sedang ralit menakluk pantai utara Afrika, kerajaan Visigoth ketika itu pula berhadapan dengan perang saudara dan perebutan takhta yang melemahkan kerajaan Visigoth sendiri. Ketika Tariq bin Ziyad mendarat di Sepanyol, beliau telah menyerang beberapa kawasan di Semenanjung Iberia. Serangan Tariq semakin hebat selepas mendapatkan bantuan daripada gabenor Musa. Jumlah askar yang mendarat di Iberia daripada 7000 menjadi 12 000 orang.

Mendengarkan serangan Tariq yang sedang melebarkan pengaruhnya, maka Raja Rodric yang sepatutnya dalam perjalanan menundukkan pemberontakan berpatah balik mahu menghadapi tentera yang dibawa oleh Tariq. Dalam masa yang sama, Raja Rodric telah mengirimkan utusan kepada seluruh kerajaan-kerajaan dan keluarga bangsawan untuk mendapatkan bantuan mereka dan menyer kesatuan buat masa ini, dan melupakan perseteruan antara mereka dan menghadapi musuh yang lebih besar. Rekod Islam mengatakan bahawa askar yang mampu dikumpulkan oleh Tariq mencecah sehingga 100 000 orang, tetapi sejarawan berpendapat angka itu terlalu dibesar-besarkan dan meramalkan bahawa angka tentera Visigoth sebenarnya berjumlah dalam 35 000 orang sahaja.

Dalam pertempuran ini, tentera Visigoth terdiri daripada dua bahagian. Bahagian pertama merangkumi unit kavalari bangsawan. Mereka inilah yang mempunyai latihan tentera yang sebenar dan telah mengharungi segala jenis disiplin yang diterapkan untuk menjadi sebuah angkatan tentera yang lengkap. Namun, jumlah unit kavalari ini hanyalah merangkumi tidak sampai 20 peratus jumlah tentera yang dimiliki oleh tentera Visigoth. Selebihnya, tentera Visigoth dianggotai oleh infantri yang terdiri daripada mereka yang berada di bawah kelas bawahan. Terdapat juga tentera yang terdiri daripada pewagai kota dan tentera yang terlatih yang biasanya akan memnawa senjata seperti lembing dan tombak dalam pertempuran. Senjata asasi yang biasanya di bawa oleh mereka ialah kapak, lastik, belantan, dan sabit. Raja Roderick yang memimpin bala askar Visigoth ini pula dikatakan turun ke medan perang dalam pedati yang dihias dengan gading serta berkanopi emas. Malah diperkatakan juga bahawa Raja Roderick membawa sekali segala harta kekayaannya sekali.

Dalam masa yang sama, tentera Islam dikatakan membawa lebih kurang 12 000 orang askar ke medan perang. Kebanyakan tentera Islam yang dipimpin oleh Tariq merangkumi unit kavalari iaitu sayap mujaffafa. Biasanya unit Mujaffafa ini dapat dikenali dengan pakaian baju besi nipis yang membaluti tubuh mereka serta memakai serba yang membaluti topi besi.
Dicatatkan ketika awal pertempuran, Tariq Bin Ziyad dicatatkan berucap seperti berikut:

“Ingatlah apabila aku meletakkan diri aku di hadapan serangan kita kerana aku mahukan kalian turut melakukan seperti mana aku lakukan. Apabila nanti kedua-dua askar ini saling bertembung, ketahuilah bahawa aku akan dapatkan si Roderick ini, si tirani rakyatnya sendiri, dan mencabarnya kepada pertempuran kalau diizinkan oleh ALLAH! Kalau aku berjaya selepas ini, sudah tentu aku mendatangkan kepuasan kepada kalian dan kalian pastinya akan mendapati seorang wira di kalangan kalian yang mampu memimpin kalian! Tetapi sekiranya aku syahid sebelum mendapatkan Roderick, maka tanggungjawab itu di bawah kalian. Gandakan usaha kalian, teruskan menyerang dan pastikan kita berjaya menakluk negeri ini. Dengan kematian dia, tentera dia tidak akan lagi meneruskan perang ini!”

Bahkan, terdapat ucapan legenda lain yang diperkatakan diucapkan sendiri oleh Tariq bin Ziyad:

“Tidak ada jalan untuk melarikan diri! Laut di belakang kalian, dan musuh di depan kalian: Demi Allah, tidak ada yang dapat kalian sekarang lakukan kecuali bersungguh-sungguh penuh keikhlasan dan kesabaran!”

Terdapat perdebatan di kalangan sejarawan tentang asal-usul taktikal membakar kapal-kapalnya demi memberikan semangat kepada tentera Islam berjuang sehingga ke hujung hayat dan memburu syahid. Bahkan saya melihat ada seorang agamawan yang mempertikaikan kisah ini dengan beranggapan bahawa ianya tidak logik dari sudut militari. Saya ingin mengambil kesempatan di sini untuk berbeza pendapat dengan beliau. Secara peribadi, saya lebih berpihak kepada babak pembakaran kapal ini memang wujud. Sebenarnya terdapat pertempuran yang sama berlaku di mana melibatkan peristiwa yang lebih kurang sama seperti mana yang diperkatakan oleh Tariq Bin Ziyad.

Kalau dirujuk kepada Pertempuran Julu yang berlaku pada tahun 207 atau 208 Masihi, Jeneral Xiang yu yang memimpin askar dalam Pertempuran Julu telah melakukan perkara yang sama. Ketika tenteranya menyeberangi sungai yang berdekatan dengan pertempuran, Xiang Yu telah mengarahkan agar kawah, kuali dan segala alatan memasak dibuang ke dalam sungai yang dilintasi leh mereka. Mereka hanya dibenarkan membawa bekalan yang hanya cukup untuk hidup 3 hari. Ini sebagai memberi mesej kepada pasukannya bahawa satu-satunya cara untuk mereka menang ialah berlawan sehabis baik, dan merampas bekalan makanan lawan.

Pertempuran awal dicatatkan yang tentera Islam melakukan taktik serang dan lari yang sangat berkesan dan berjaya mengucar-kacirkan tentera Visigoth. Namun punca kekalahan Raja Roderick ialah apabila terdapat pengkhianat sendiri di kalangan tentera Visigoth. Seperti mana yang dimaklumkan di awal artikel, kita mendapati bahawa eropah ketika itu sedang berada di dalam kancah perang saudara. Ketika Raja Roderick mengarahkan sayap kanan dan kirinya untuk bersama bahagian tengah melancarkan serangan ke atas tentera Islam, entah kenapa sayap kiri dan kanan tiba-tiba memilih untuk tidak mematahui arahan itu membiarkan bahagian tengah yang dipimpin oleh Roderick untuk menyerang seorang diri.

Melihatkan apa yang berlaku, Tariq terus menggunakan peluang ini dengan mengarahkan unit kavalari untuk terus memisahkan bahagian tengah Visigoth dengan sayap kanan dan kiri. Kemudian, unit infantry turut dikerahkan untuk memberikan serangan penuh ke atas barisan tengah Visigoth. Bahkan sejarah bercerita kepada kita yang tetera Visigoth yang berpaling tadah daripada Roderick turut menyertai upacara pembantaian ramai-ramai rakan senegara mereka! Ketika inilah Roderick berjaya dijatuhkan oleh Tariq dari atas kudanya lalu jatuh ke tengah-tengah medan pertempuran. Selepas itu, berita tentang kematian Roderick terus tersebar ke serata tentera Visigoth yang masih setia bersama dengan Rodrick. Berita ini kemudian menjatuhkan terus semangat tentera Visigoth lalu secara perlahan-lahan, ramai mula meninggalkan medan perang dengan berlari ke arah Sungai Guadalete yang berada di belakang mereka. Namun, alam juga seperti sudah sepakat dengan tentera Islam. Arus sungai pula menyapu habis tentera Visigoth lalu mereka pun mati kelemasan dibawa arus.

Pertempuran ini mengajar kita banyak perkara. Kepercayaan dan kesetiaan adalah benda yang paling penting dalam sebuah peperangan. Walaupun Tariq bin Ziyad dicatatkan telah membakar kapal-kapalnya untuk memberi semangat kepada tentera Islam, mereka tidak sesekali berpaling daripada Tariq Bin Ziyad. Berbeza dengan Raja Roderick, dia sendiri menjadi mangsa pengkhianatan bangsanya sendiri. Bahkan dicatatkan juga bangsa Yahudi yang turut ditindas di bawah pemerintahan Roderick turut memberikan sokongan kepada tentera Islam! Untuk rekod, pertempuran ini berlangsung selama 8 hari dan jasad Roderick langsung tak ditemui selepas berakhirnya pertempuran.


Yahya Ayyash: Bukti Ilmu Akademik Dituntut Agama

Seorang Ulama Iraq Syeikhuna Dr. Khaleel Elyas pernah berpesan kepada muridnya:

“Khidmatlah agama daripada segenap aspek yang kamu kuasai.”

Artikel ini akan membincangkan secara khusus kedudukan ilmu akademik dari perspektif agama Islam

1. Apa Itu Ilmu Akademik?

Ilmu akademik yang dimaksudkan dalam bebenang ini merangkumi kesemua ilmu yang tidak berkaitan dengan pengajian islam. Ilmu pengajian islam kita gelarkan ilmu agama.

2. Ilmu Akademik Itu Fardu Kifayah

Dalam tradisi ilmu Usul al-Fiqh, kita membincangkan mengenai antara perbuatan seorang mukalaf ialah hukumnya wajib/fardhu. Iaitu perkara yang mendapat pahala seandainya dilakukan. Perkara yang wajib itu pula ada beberapa jenis. Antaranya ialah wājib ‘alā kifāyah.

Ianya bermaksud perkara yang dituntut daripada suatu kelompok orang Islam, seandainya ditunaikan maka kesemua orang Islam itu tidak berdosa. Individu yang menunaikan pula mendapat pahala & dianggap menunaikan kewajipan.

Ini jelas menunjukkan kepentingan kita mempunyai pelbagai ilmuwan daripada segenap spektrum ilmu. Tidak betul kita katakan Islam hanya memuliakan ilmu agama. Tidak. Selama mana anda berhasrat ingin membantu agama, maka anda juga dalam pahala kerana menunaikan kewajipan.

Masyarakat kita sudah maklum mengenai fardu kifayah itu merangkumi solat jenazah & solat jemaah di masjid. Tetapi masih belum subur bahawa ilmu akademik juga fardu kifayah. Kalaulah sudah subur, nescaya tidak ada unsur menghina & menyatakan ilmu perubatan itu agenda yahudi.

3. Menguasai Ilmu Akademik Merupakan Manifestasi Ta’awun Ala Birr Wa Taqwa.

Allah berfirman dalam Surah Al-Maidah:
وتعاونوا على البر والتقوى

(Dan hendaklah kamu bertolong-tolongan untuk membuat kebajikan dan bertaqwa)
Imam Ibn ‘Ashur berkata ayat ini memberi faedah bahawa saling membantu atas kebaikan itu memudahkan pelbagai urusan & menyempurnakan keperluan & maslahat.

Kejayaan Yahya Ayyash mencipta b.om-bo.m hebat yang meragut nyawa Zionis demi jihadnya telah membuktikan ilmu kejuruteraan juga telah menyumbang kepada tentera mujahidin Al-Qas.s.am. Ini salah satu daripada manifestasi ayat ini. Bayangkan kalau tiada langsung yang mempelajari ilmu kejuruteraan di Palestin? Pasti mereka tidak mampu menyerang semula sepertimana sekarang.

Pesanan Buat Penuntut Ilmu Akademik:

1. Betulkan Niat.

Hadīth sahih yang masyhur diriwayatkan oleh Saiyyiduna Umar Al-Khattab, Rasulullah SAW bersabda:
إنما الأعمال بالنيات.

Imam Ibn Daqīq Al-Eid dalam syarahan beliau terhadap hadith ini menyatakan amalan yang dimaksudkan disini ialah amalan-amalan shar’i. Contohnya solat itu tidak sah tanpa niat.

Sepertimana yang kita sebutkan. Ilmu Akademik juga telah menjadi shar’i apabila ianya sebahagian daripada amalan fardu kifayah. Niat lah dalam pengajian anda untuk menunaikan fardu kifayah. Niatlah untuk membantu agama.

Anda telah tahu bahawa anda adalah aset negara. Namun suka citanya saya ingin khabarkan bahawa anda juga aset agama! Seorang peguam boleh membantu agamanya dengan membela orang Islam daripada sudut undang-undang. Seorang ahli perniagaan boleh membantu daripada sudut ekonomi.

Seorang ahli sains boleh membantu sudut perkembangan teknologi & perubatan. Berfikirlah bagaimana anda ingin membantu agama. Paling penting, kita harapkan seorang ahli politik & pemimpin negara yang sememangnya membela agama. Bukan sekadar jual nama agama tapi tidak membela pun.

Selagi besar kuasa yang anda ada, selagi besar khidmat terhadap agama kamu boleh lakukan. Malaysia sebenarnya bukan kekurangan ilmuwan segenap bidang, tetapi kekurangan pemimpin yang boleh memanfaatkan mereka untuk agama & negara.

2. Selesaikan Fardu Ain

Meskipun kita telah menjelaskan kemuliaan llmu Akademik, namun ianya mesti disulami & didahului dengan ilmu fardu ain. Tauhid, Fiqh & Tasawuf Akhlak. Disini jelas pula peranan kami sebagai ahli agama untuk membantu anda. Lihatlah bagaimana Islam mementingkan konsep Ta’awun Ala Birr ini. Kita semua saling memerlukan.

Saya akhiri bebenang ini dengan ucapan Denzel Washington:
It is not about how much you have. It is about how much you can give. Some of you are nurses, theologians, politicians. Do what do best. The world needs a lot & we needed from you.

RUJUKAN:

1. Syarah Sahih Muslim-Imam Al-Nawawi
2. Tafsīr Al-Tahrīr Wa Al-Tanwīr – Imam Ibn ‘Āshūr
3. Syarah Arba’in Nawawiyyah- Imam Ibn Daqiq Al-Eid
4. Ghayah Al-Ma’mul Fi Sharhi Waraqat Al-Usul – Imam Al-Ramli

Artikel dikirimkan oleh Sanusi Saghir untuk The Patriots.


Seppuku – Cara Ke Alam Barzakh Bermaruah Gaya Samurai

Tiada harga yang dapat diletakkan pada maruah seseorang manusia. Ia amat berharga. Untuk melindunginya, ramai yang sanggup bergulat dan berkor.ban apa sahaja. Nyawa adalah salah satu daripadanya.

Dalam sejarah India misalnya, kaum wanita mereka lebih rela ma.ti dalam api berbanding hidup sebagai ta.ha.nan pe.ra.ng dan diperlakukan semahunya oleh mu.suh. Tradisi tersebut dikenali sebagai jaw.har.

Dunia bagaimanapun mungkin lebih mengenali seppuku – terima kasih pada keampuhan kuasa lunak negara matahari terbit.

Seppuku terawal yang berlaku dalam sejarah melibatkan Minamoto Tametomo (1139-1170) dan Minamoto Yorimasa (1106-1180) pada Zaman Heian (794-1185), kira-kira dua dekad sebelum tertubuhnya Keshogunan Kamakura (1192-1333), keshogunan pertama Jepun.

Seppuku adakalanya disebut dengan nama hara-kiri. Secara umum, kedua-duanya adalah sama iaitu perbuatan me.mbe.lah perut oleh samurai bagi memelihara maruah.

Cuma, istilah hara-kiri kebiasaannya lebih merujuk kepada perbuatan me.mbe.lah perut di tengah-tengah medan pe.rtempu.ran. Manakala seppuku pula adalah perbuatan sama yang lebih formal, dirancang awal, dan kemudian dikembangkan menjadi satu ritual rasmi pada Zaman Edo (1600-1868).

Dalam ritual seppuku, samurai yang terlibat akan mandi dan dipakaikan dengan kimono putih. Mereka juga akan diberikan hidangan kegemaran sebagai santapan terakhir. Kemudian, samurai tersebut akan didudukkan membelakangi seorang kaishakunin.

Tugas kaishakunin dalam ritual seppuku adalah untuk me.man.cu.ng kep.ala samurai sejurus selepas upacara membe.lah perut dari kiri ke kanan selesai. Tujuannya tidak lain adalah supaya samurai tadi tidak menanggung derita terlalu lama.

P.embe.lahan perut yang berjaya disebut sebagai jumonji (bukan Jumanji). Tidak semua samurai yang terlibat dalam seppuku berhasil mencapai jumonji.

Malah dalam buku Hagakure dan naskhah-naskhah Zaman Edo yang lain, ada diceritakan tentang samurai yang tidak mampu mencapai ketahanan mental yang diperlukan bagi melaksanakan seppuku. Justeru, kaishakunin terpaksa meman.cung kepalanya tanpa upacara pembe.lahan perut dilakukan.

Bagaimanapun, tugas kaishakunin juga mempunyai tatatertib tersendiri. Kepala yang d.ipan.cung tidak boleh terpisah dari badan. Secebis daging perlu disisakan. Ia bertujuan sebagai penghormatan buat samurai. Dalam erti kata lain, kaishakunin bukanlah satu tugas sembarangan. Ia hanya digalas oleh samurai  yang mahir mengendalikan pedang dengan tepat.

Sebelum upacara pembe.lahan perut dimulakan, ritual seppuku didahului oleh beberapa atur cara lain. Seusai duduk membelakangi kaishakunin, sebuah meja yang tersedia dengan cawan sake, lembaran washi dan alatan menulis akan diletakkan di hadapan samurai.

Begitu juga dengan sebilah kozuka, tanto, atau sen.jata-sen.jata pendek yang lain. Sebilangan samurai menggunakan pedang panjang seperti tochi atau wakizashi.

Samurai kemudian akan dihidangkan sake dengan setiap tegukan mempunyai simbolik tertentu. Sebelum melepaskan kimono dan memulakan upacara membe.lah perut, samurai akan menulis dan membaca puisi kematian sebagai kata-kata terakhir.

Sejarah ada merakamkan puisi kema.tian yang dibacakan oleh beberapa orang samurai. Minamoto Yorimasa misalnya, menumpahkan kekesalan beliau kerana tidak sempat mempunyai anak di dalam puisi kematian. Keluhnya dalam puisi tersebut:

Umpama sebatang pohon
yang tidak dapat dipetik walau sekuntum bunga,
hidupku dimaknai duka
karna ditakdirkan tidak berpusaka.

Asano Naganori (1667-1701) yang kisahnya diadaptasikan ke dalam filem 47 Ronin pula menjadikan bait-bait berikut sebagai kata-kata terakhirnya:

Lebih daripada pepohonan sakura
yang menjemput angin untuk menggugurkan bebunganya,
aku termangu bagaimana mahu dihabiskan
musim bunga yang masih tersisa.

Walaupun hara-kiri dan seppuku secara khusus melibatkan perbuatan membe.lah perut, ada situasi-situasi tertentu yang tidak memungkinkannya berlaku. Justeru, adakala mereka membu.nuh diri dengan cara menge.lar leher, menghumban diri ke dalam gaung, menjatuhkan diri dari kuda sambil pedang diacukan pada mulut, terjun ke dalam sungai, dan lain-lain.

Terdapat beberapa keadaan dan tujuan yang menyebabkan seseorang samurai melakukan hara-kiri atau seppuku. Antaranya:

Junshi, iaitu membu.nuh diri bagi menyusuli kema.tian ketua atau raja. Salah satu contoh utama melibatkan Taira Tomomori (1152-1185) dan samurai-samurai bawahannya.

Dek kehilangan segala harapan untuk memenangi Perang Genpei (1180-1185) yang berpihak kepada klan Minamoto, kesemua 20 orang samurai Taira terjun ke dalam sungai dalam keadaan lengkap berpakaian pe.rang, menyusuli Tomomori sebagai yang pertama terjun.

Funshi, iaitu membu.nuh diri bagi mengungkapkan protes terhadap sesuatu. Salah satu contoh utama melibatkan Mishima Yukio (1925-1970) yang melakukan seppuku kerana membantah dasar-dasar westernasi yang melunturkan nilai-nilai tradisi.

Kanshi, iaitu membu.nuh diri sebagai satu bentuk teguran terhadap orang atasan, di mana seseorang samurai akan membe.lah perutnya sendiri lalu membalut luka tersebut sebelum menghadap tuannya lalu menyatakan teguran atau ketidakpuasan hatinya.

Ada juga yang melakukan seppuku lalu meninggalkan surat di sisinya, seperti yang dilakukan oleh Nakatsukasa Kiyohide (1493-1553) terhadap Oda Nobunaga (1534-1582).

Sokotsu-shi, iaitu membu.nuh diri sebagai satu bentuk kekesalan dan penebusan diri di atas kesalahan atau kegagalan melaksanakan sesuatu tugas. Antaranya ia dilakukan oleh samurai yang melanggar kod etika seorang samurai dan juga samurai yang gagal melindungi tuannya di medan pe.rang atau pembu.nuh hendap.

Selain itu, seppuku dan hara-kiri juga adakalanya dilakukan bagi mengelakkan diri dari disek.sa hidup-hidup oleh musuh yang mahu mendapatkan maklumat sulit.

Ia bagaimanapun merupakan tradisi yang dikhususkan untuk kasta samurai sahaja. Orang awam tidak dibenarkan melakukan seppuku. Bagi kaum perempuan yang mempunyai hubungan da.rah dengan samurai, ada sejenis ritual serupa buat mereka iaitu jigai.

Jigai melibatkan tindakan menge.lar leher dengan cara yang sama seperti seppuku. Cuma, wanita yang melakukan jigai akan mengikat kedua-dua kaki mereka rapat-rapat supaya ma.ti dalam keadaan terhormat dan sopan.

Motif pelaksanaan jigai saling tidak tumpah seperti ritual jawhar bagi wanita-wanita India – berkongsi nasib dengan suami, menghindarkan diri dari dita.wan mu.suh, dan rasa bertanggungjawab di atas kesalahan yang dilakukan oleh suami.

RUJUKAN

Fisher, Martini. (2 Julai 2020). The Honorable (ditapiskan): Samurai and Seppuku in Feudal Japan. Ancient Origins.

Espadakatana. (13 Julai 2020). Samurai (ditapiskan) Poems. Katana for Sale.

Anciano, Erwin. (2 Mac 2016). What is the difference between Harakiri and Seppuku? Quora.


10 Fakta Mengenai Tamadun Elam

Elam merupakan salah sebuah tamadun unggul yang pernah wujud pada zaman purba. Ia terletak di wilayah Ilam dan Khuzestan, Iran. Secara dasarnya, tamadun ini bukanlah sebuah kerajaan atau entiti politik yang dibentuk menerusi kesatuan etnik.

Akan tetapi, tamadun Elam berdiri sebagai sebuah federasi atau gabungan pelbagai suku berbeza yang masing-masing mentadbir kota tersendiri seperti Susa, Anshan, dan Shimashki. Suku-suku tersebut kemudiannya disatukan sebagai sebuah empayar pada suatu tempoh yang dinamakan sebagai Zaman Pertengahan Elam.

Panggilan Elam pada asalnya adalah dialek tamadun Akkadia dan Sumeria yang diambil daripada perkataan Haltami atau Haltamti dalam bahasa pertuturan masyarakat Elam. Perkataan tersebut membawa maksud ‘bangsa dari negara yang tinggi’. Penisbahan sedemikian sememangnya sesuai lantaran tamadun Elam menempati kawasan Dataran Tinggi Irani – bermula dari lembah-lembah landai di selatan hinggalah ke puncak Pergunungan Zagros.

Sementara itu, ada juga yang cuba mengaitkan asal-usul nama tamadun Elam dengan naratif keagamaan. Menurut pendapat yang kedua ini, nama tersebut adalah bersempena salah seorang putera Sam bin Nuh, iaitu Elam. Pemerihalan tentang Elam si putera Sam bin Nuh sememangnya termaktub di dalam Tafsir at-Tabari bagi umat Islam dan Kitab Kejadian bagi penganut Kristian. Cuma, perkaitan antara tamadun Elam dan sosok tokoh bernama Elam bin Sam bin Nuh masih belum dapat dibuktikan secara tuntas.

Apa yang diketahui secara pasti, masyarakat Elam sudah pun menghuni kawasan tersebut  semenjak berlangsungnya Zaman Ubaid di Mesopotamia (sekitar 5000-41000 SM). Menjelang tahun 3200 SM sehingga penghujung Zaman Pra-Dinasti di Mesir (sekitar 3150 SM) pula, mereka membangunkan kota Susa sekali gus menjadikannya salah sebuah kota paling tua di dunia – lebih awal berbanding pembinaan piramid-piramid di Giza.

Secara umum, sejarahwan moden membahagikan sejarah tamadun Elam kepada empat zaman, iaitu:

Dua milenium setengah tempoh berdirinya tamadun Elam tentunya dipenuhi dengan berbagai-bagai cerita  – perkembangan, kemunduran, dan pengasimilasiannya dengan tamadun lain. Akan tetapi, sumbangan-sumbangannya yang signifikan terhadap peradaban di Timur Dekat secara khusus dan dunia silam secara umum seringkali dikesampingkan.

Tidak dapat dinafikan, nama tamadun Elam agak janggal jika dibandingkan dengan tamadun-tamadun purba lain seperti Sumeria, Akkadia, dan Assyria. Namun, keterasingannya sama sekali tidak dapat menyangkal hakikat bahawa mereka juga merupakan antara pemain utama dalam pentas sejarah di Timur Dekat sepanjang tempoh 3200 – 539 SM.

Mereka pernah meme-rangi tamadun Sumer, ditak-luki Empayar Akkadia, berpakat dan kemudian dikhianati Hammurabi dari Babylon, menubuhkan empayar yang tersendiri, terlibat dalam merun-tuhkan Empayar Neo-Assyria, dan akhirnya diserap menjadi sebahagian Empayar Achaemenid (sekitar 539 SM). Menerusi asimilasi tersebut, kebudayaannya terus bertahan, bernafas, dan menghembuskan pengaruh di bumi Parsi.

Bahkan semenjak awal sejarahnya lagi, iaitu pada Zaman Proto Elam, keunggulan karyawan dan pemahir-pemahir tukang mereka boleh dikatakan tiada tolok bandingan. Bahkan, sejarah mengenali mereka sebagai pengamal kebebasan beragama dan pemelihara kesaksamaan wanita. Kebudayaan tamadun-tamadun lain turut dihormati, walau pada masa yang sama, pe-dang dan panah terus dihu-nus bagi merebut hegemoni.

Mungkin, tumbangnya Elamais (Elymais) di tangan Empayar Sassanid pada tahun 224 Masehi menjadi bukti kekalahan tamadun Elam dalam perebutan tersebut yang sekali gus melenyapkan kewujudannya dari dunia. Namun, jejak tinggalannya masih bersemi di Parsi – sentiasa bersedia untuk dicari dan digali.

Justeru, artikel kali ini ingin berkongsikan sepuluh pengetahuan umum tentang tamadun Elam. Sebelum membuka fakta pertama, kami mulakan dengan menukil kata pujangga; “Hancur badan dikandung tanah, budi baik dikenang juga. Lebur Elam di panggung sejarah, budi baiknya kan dicanang jua.”

SISTEM TULISAN YANG MASIH BELUM DIFAHAMI SEPENUHNYA

Masyarakat Elam mempunyai sistem tulisan lelurus (linear) yang tersendiri bagi memenuhi keperluan dokumentasi mereka. Bagaimanapun sehingga hari ini, tulisan lelurus Elam masih belum dapat difahami lantaran bahasanya wujud secara terpencil tanpa ada kaitan dengan mana-mana keluarga bahasa lain. Lingkungan arkeologi juga gagal menemukan sebarang artifak yang dapat berperanan sebagai pemudah kerja-kerja penafsiran, seperti yang berlaku dalam kes penafsiran tulisan hieroglif yang dimudahkan dengan penemuan Batu Rosetta.

Bagaimanapun, masyarakat Elam mula mengguna pakai sistem tulisan kuneiform selepas interaksi yang lebih giat dijalankan dengan Sumer dan Akkad – bermula sejak c. 2700 SM sehinggalah tahun kejatuhannya, c. 224 Masehi. Sistem tulisan tersebut kemudian diwarisi oleh Empayar Achaemenid (c. 550-330 SM), dengan Darius I (memerintah 522-486 SM) memasukkan bahasa Elam sebagai salah satu dari tiga bahasa yang dimuatkan di dalam Prasasti Behistun – prasasti yang bertujuan mengabsahkan pemerintahannya.

Apapun, kesemuanya ini tidak dapat menyembunyikan hakikat bahawa tulisan lelurus Elam masih gagal difahami. Kesannya, peristiwa-peristiwa lampau yang berlaku pada Zaman Proto-Elam tidak dapat ketahui sekali gus melahirkan tompok-tompok kelompongan di dalam pemerihalan sejarah silam di Timur Dekat.

KORBAN PE-RANG PERTAMA DALAM SEJARAH

Antara implikasi langsung daripada kegagalan merungkai sistem tulisan lelurus Elam adalah hilangnya catatan terperinci tentang pe-rang pertama dalam sejarah. Sekitar tahun 2700 SM, Enemebaragesi si raja Sumeria mengangkat sen-jata dan mengerah ten-tera – mangsanya, tidak lain adalah masyarakat Elam. Dalam pepe-rangan tersebut, pasukan Sumeria memperoleh kemenangan dan segala harta rampasan diangkut pulang ke kota Sumer.

Apa yang merugikan bagi lingkungan keilmuan, peristiwa ini hanya diabadikan secara ringkas oleh tamadun Sumeria di dalam teks berjudul ‘Senarai Raja Sumeria’. Bak kata pepatah, “Sejarah ditulis oleh yang menang”. Sebaris yang ditulis, sebarislah yang kita ketahui. Bagi yang kecundang, kalah pe-rang mungkin merupakan sejarah pahit yang tidak ingin dikenang.

Justeru, pemerihalan tentang pepe-rangan dan hubungan dengan tamadun Sumeria tidak dicatatkan semula ke dalam rekod-rekod kuneiform pada era terkemudian. Satu-satunya sumber yang boleh diharapkan, hanyalah tablet-tablet lama yang diukir dengan tulisan lelurus Elam. Ibarat sumur yang diselimuti gelita, ada atau tidak air di dalamnya tidak akan dapat diketahui selagimana ia tidak disuluhi dan ditimba.

PENGELUAR HASIL SENI YANG UNIK

Hasil kesenian masyarakat Elam pada zaman-zaman awal juga terpalit dengan masalah kekaburan sejarah. Sejarahwan tidak berupaya menjelaskan daripada mana datangnya ilham kesenian mereka. Hal ini kerana barangan seramik, barangan logam, seni lukisan, dan alat perhiasan yang dihasilkan oleh masyarakat Elam pada Zaman Proto-Elam sama sekali berbeza dengan hasil seni tamadun-tamadun lain di sekelilingnya.

Ketika itu, tamadun-tamadun seperti Sumeria, Akkadia, dan Mesir Purba menekankan ciri manusia atau setidak-tidaknya, haiwan-bercirikan-manusia dalam kesenian mereka. Misalannya, Mesir Purba mencantumkan kepala kucing pada tubuh wanita bagi menghasilkan patung atau imej gambaran dewi Bastet.

Masyarakat Elam sebaliknya lebih menekankan ciri haiwan, sepertimana yang dapat dilihat pada relif di kota Susa dan patung ‘Kerbau Melutut Sambil Menjunjung Balang’ yang dihasilkan sekitar tahun 3100-2900 SM. Hanya sesudah terjalinnya interaksi rapat dengan warga Sumer, barulah hasil seni Elam menampakkan perubahan yang tentunya, mengor-bankan sentuhan asli mereka. Cuma masih, setiap hasil kesenian Elam menyerlahkan kemahiran peringkat tinggi.

PEMBANGUN KOTA SUSA, ANTARA KOTA TERTUA DI DUNIA

Tidak hanya unggul dalam menghargai nilai estetika, masyarakat Elam juga bertanggungjawab membangunkan salah sebuah kota paling tua di dunia. Menurut bukti arkeologi, kawasan berhampiran Pergunungan Zagros yang menempatkan kota Susa sudah pun menerima kehadiran manusia sejak tahun 7000 SM.

Setelah mendiami bumi tersebut selama hampir tiga ribu tahun, masyarakat setempat kemudiannya membangunkan sebuah kota yang sehingga kini dikenali sebagai kota Susa. Kota tersebut berdiri sebagai hub perdagangan yang penting pada Zaman Proto-Elam dan mencapai titik zenith-nya pada Zaman Pertengahan Elam.

Sepanjang tempoh tersebut, kota Susa diberikan perhatian khusus dan ditatang dengan minyak penuh oleh dua orang raja Elam yang terunggul, iaitu Untash-Napirisha (memerintah 1275-1240 SM) dan Shutruk-Nakhkunte (memerintah 1184-1155 SM).  Kemasyhuran kota Susa banyak disumbang oleh kemajuannya dalam bidang pertanian, penghasilan barang seramik, penempaan logam, dan pengeluaran tekstil.

Bintangnya terus gemilang ketika berada di bawah naungan Empayar Achaemenid, di mana Susa dijadikan sebagai salah sebuah kota penting, di samping berperanan sebagai pusat perdagangan, pusat industri, dan pusat seni. Bermula sebagai kota yang masyhur, riwayat Susa berakhir di tangan amu-kan Monggol pada tahun 1218 Masehi yang menjadikannya padang jarak padang tekukur.

MENGAMALKAN KEPERCAYAAN POLITEISME

Masyarakat Elam menganut kepercayaan politeisme dan bertumpu pada pemujaan dewa-dewi yang mewakili kuasa semesta dan fenomena alam. Tidak seperti tamadun-tamadun masyhur yang lain, perincian tentang ritual dan amalan keagamaan masyarakat Elam hilang dari lembaran sejarah kecuali seperca cuma.

Mereka gemar mendirikan bangunan-bangunan suci di gunung-ganang, bukit-bukau, dan hutan-belantara yang dianggap keramat. Berdasarkan prasasti-prasasti yang dijumpai di Susa, ritual keagamaan masyarakat Elam banyak berkisar seputar kehidupan sesudah ma-ti dan sifat roh yang abadi.

Sementara itu, jumpaan artifak-artifak keagamaan dari zaman awal Elam pula mengisyaratkan wujudnya amalan pemujaan satu Dewi Ibunda yang seiring peredaran masa, dikembangkan identitinya menjadi Dewi Kiririsha. Dewi Kiririsha dianggap sebagai Ibu Segala Dewa-Dewi, merangkap isteri kepada dewa Insushinak dan Dewa Humban yang masing-masing merupakan dewa pelindung kota Susa dan kota Anshan.

Jemaah dewa-dewi Elam dibarisi seramai 200 dewa – setiap satunya tunduk pada telunjuk dewa tertinggi bernama Napirisha (Raja Bumi dan Raja Manusia). Masyarakat Elam juga menyerap masuk beberapa dewa Mesopotamia (khususnya Sumeria), justeru Ea, Enki, Ninhursag, Shamash, dan lain-lain, turut dipuja oleh mereka.

MENGIMARAHKAN TOLERANSI BERAGAMA

Kesemua dewa-dewi tersebut dipuja secara bebas di seluruh wilayah naungan Elam. Dalam hampir keseluruhan sejarahnya, keluasan tamadun Elam mencakupi selatan Iran dan sebahagian Iraq moden. Pun begitu, tiada bukti yang menggambarkan berlaku pemaksaan beragama dalam kalangan rakyat jelata. Sedangkan kalau hendak diikutkan, sepanjang Zaman Pertengahan Elam, raja-raja mereka giat melaksanakan dasar “Elamisasi” demi mengecapi keseragaman identiti dalam budaya dan agama.

Hal-hal seperti perteling-kahan dek kerana agama, huku-man yang diatasnamakan agama, atau kekacauan sosial yang dipicu oleh perbezaan agama – kesemuanya ini tidak tercatat dalam mana-mana rekod Elam. Bagaimanapun, lidah mana yang tak pernah tergigit. Sama ada ia berlaku namun tidak dicatat, atau ia berlaku namun berskala kecil.

Cuma, penisbahan tamadun Elam dengan toleransi beragama sedikit-sebanyak mengisyaratkan betapa keharmonian beragama dalam kalangan mereka berada pada paras yang lebih baik berbanding tamadun-tamadun lain. Sifat yang satu ini, sering disinonimkan dengan mercu keagamaan mereka, iaitu Dur-Untash, atau juga dikenali dengan nama Chogha Zanbil.

DUR-UNTASH: KUIL KEBANGGAAN TAMADUN ELAM

Dur-Untash atau ‘Kubu Untash’ dinamakan bersempena salah seorang raja paling masyhur dalam tamadun Elam, iaitu Untash-Napirisha yang berasal dari Dinasti Igihalkid (c. 1400 – c. 1200 SM). Antara jasa besar beliau adalah menaungi pembinaan ziggurat dan kompleks kuil Dur-Untash (Chogha Zanbil). Choga Zanbil bermaksud ‘gundukan bakul’. Mungkin, ia dinamakan sedemikian kerana bentuk bangunan tersebut memang seakan-akan sebuah bakul terbalik.

Pada asalnya, Chogha Zanbil dibina khusus untuk Insushinak si dewa pelindung kota Susa. Ia turut dilengkapi dengan sebuah ziggurat yang diruntuhkan pada era terkemudian bagi memberi ruang kepada sebuah projek yang dianggap lebih besar dan mulia – iaitu pembinaan kompleks kuil buat kesemua dewa tempatan.

Bagi Untash-Napirisha, kuil sebegini berpotensi menggamit kunjungan seluruh warga Elam dan tidak lagi terhad kepada warga kota Susa semata-mata. Dalam erti kata lain, ia berdiri sebagai simbol toleransi beragama yang diamalkan oleh tamadun Elam.

Cuma, malang tidak berbau dan ajal tiada siapa yang tahu. Semasa Chogha Zanbil masih dalam pembinaan, Untash-Napirisha mangkat dan sebagai akibat, projek tersebut ditamatkan tanpa sempat digunakan. Entah apa puncanya sampaikan ia tergendala, sejarahwan tidak berupaya menjelaskannya.

KESAKSAMAAN BUAT KAUM WANITA DIPELIHARA

Di samping toleransi beragama, masyarakat Elam turut memelihara kesaksamaan buat kaum wanita. Sifat ini jelas digambarkan menerusi hasil seni yang mereka tinggalkan. Misalnya, relif dan meterai silinder Elam menampilkan persamaan saiz antara imej lelaki dan wanita. Kebiasaannya bagi tamadun-tamadun purba, gambaran sebegini membawa erti kesamarataan dan kesaksamaan antara jantina.

MENUBUHKAN EMPAYAR TERSENDIRI

Sekitar tahun 1200 hingga 1100 SM, tamadun Elam diperintah oleh Raja Shutruk-Nakhkunte dari Dinasti Sutrikid. Pemerintahannya difajari oleh dasar pemulihan dan pelestarian kota-kota naungannya, terutama sekali kota Susa. Dasar ini bertujuan memperagakan kemegahan dan kekuasaannya. Tidak lama kemudian, Shutruk-Nakhkunte menubuhkan Empayar Elam.

Beliau dikenali dalam sejarah Mesopotamia sebagai penak-luk kota Sippar dan peram-pas tugu Marduk (dewa pelindung kota Babylon). Hampir setiap negara-kota yang dikunjungi beliau habis dikuasai dan hartanya pula dirampas. Antara khazanah yang diangkut kembali ke Susa termasuklah Stele Kemenangan Naram-Sin dan Prasasti Hammurabi. Walau bagaimanapun, percakaran sesama kerabat diraja mengakibatkan empayar tersebut hanya dapat bertahan selama dua generasi.

MENYERAP BUDAYA SUMER DAN DISERAP BUDAYANYA OLEH PARSI

Interaksi yang kerap terjalin dengan Sumer, sama ada dalam konteks damai mahupun konflik, banyak mempengaruhi sosiobudaya masyarakat Elam. Elemen kesenian, kepakaran pembuatan, dan unsur keagamaan Sumeria perlahan-lahan diserap menjadi budaya tempatan semenjak Zaman Elam Lama.

Bagaimanapun, pengaruh Agama Irani Awal dan Zoroastrianisme tetap mendominasi. Oleh kerana itu, kepercayaan mereka tidak lari jauh daripada penyembahan Ahura Mazda sebagai pusat semesta.

Selepas diserap menjadi sebahagian daripada Empayar Achaemenid pada 550 SM, budaya Elam disesuaikan mengikut acuan nilai-nilai Parsi dan ia terus mengalami perkembangan sehingga tahun 651 Masehi. Tahun tersebut, Empayar Sassanid tumbang di tangan umat Islam. Namun, kebudayaan Elam-Parsi tidak hilang malah tersebar di seluruh Timur Dekat.

TERJEMAHAN

Joshua J. Mark. (27 Ogos 2020). Ten Ancient Elam Facts You Need to Know. Ancient History Encyclopedia.


Kenapa Planet Selepas Marikh Menjadi Planet Bergas?

Pertama kali kenal Sistem Suria ni, saya mula percaya yang semua planet (maaf Pluto) ialah planet berbatu. Rupa-rupanya, Musytari, Zuhal, Uranus, dan Neptun ialah planet bergas.

Planet bergas ialah planet yang terdiri hanya atmosfera yang amat tebal dan terasnya saja. Jadi, susah kalau angkasawan nak mendarat planet macam ni.

Terdapat dua jenis planet bergas untuk kita faham: gas gergasi (gas giant) dan ais gergasi (ice giant).

Gas gergasi seperti Musytari dan Zuhal di mana atmosfera tebalnya hanya terdiri dari hidrogen dan helium. Tapi Uranus dan Neptun dikategorikan sebagai ais gergasi walaupun atmosferanya sama dengan Zuhal Dan Musytari.

Ini disebabkan oleh wujudnya lapisan ais selepas atmosfera Uranus dan Neptun. Lapisan ais ini terdiri dari ais ammonia dan mentana. Jadi, kerana lapisan ais ini kedua-dua planet terjauh jatuh dalam kumpulan ais gergasi.

Berbalik kepada topik utama, mengapa planet bergas ini wujud selepas Marikh? Mula-mula kita kena tahu dulu pengetahuan am tentang Matahari, iaitu habanya mampu keluarkan gas yang ringan.

Jadi, hanya planet yang atmosferanya mempunya gas yang berat mampu berada dekat dengan Matahari. Macam atmosfera Bumi mempunyai gas oksigen dan carbon dioksida yang berat. Begitu juga dengan atmosfera Zuhrah dan Marikh (kecuali Utarid kerana tiada atmosfera).

Gas hidrogen dan helium ialah gas yang ringan, mampu terkeluar dari planet oleh haba matahari. Jadi, logik jika planet Musytari hingga Neptun ialah planet bergas kerana haba matahari tidak begitu kuat keluarkan atmosferanya.

Kalau keempat-empat planet bergas dekat dengan Matahari, rasanya Bumi dapat gelaran planet terbesar dalam Sistem Suria!


Sistem Sekolah Pondok Dapat Dijejak Seawal Tamadun Yunani

Sekolah Pondok walaupun dipercayai mula wujud di Tanah Melayu seawal abad Ke-13, sejarah dan perkaitan fungsi Sekolah Pondok sebagai institusi agama (bukan agama Islam semata) sudah lama bermula sejak zaman Yunani, sebelum kewujudan Islam.

Istilah “Pondok” sebenarnya berasal dari Tamadun Yunani iaitu “Pandokian” yang bermaksud tempat menginap, tempat berteduh (lahiriah dan spiritual) serta gambaran sebuah tempat atau rumah yang ‘mengalukan kehadiran semua orang asing yang datang’

Pandokian, atau dieja juga sebagai “pandocheion” dan “pandokeion” dalam tamadun Yunani merupakan rumah tanpa bilik, bersifat dorm atau asrama yang meletakkan semua penghuninya di dalam ruang yang sama.

Dalam masyarakat Yunani, rumah-rumah mereka kebanyakannya dibina sedemikian rupa, malah turut berkongsi dinding pula dengan kandang ternakan dan kuda tunggangan.

Munculnya agama Kristian mengangkat pandokian sebagai sebuah institusi spiritual, memainkan peranan penting pandokian yang dijadikan sekolah-sekolah mubaligh terawal di Eropah atau “missionary schools” yang memiliki asrama-asrama buat pelajarnya menetap dan tinggal lama mendalami ilmu agama Kristian.

Di institusi ini jugalah asalnya muncul ahli-ahli filsuf dan pemikir-pemikir Yunani yang giat mencambahkan ilmu dan penemuan-penemuan baharu demi kelangsungan pelbagai cabang ilmu, selain mengenal ilmu tentang ketuhanan.

Konsep sama diteruskan oleh Islam yang kemudiannya menguasai sebahagian besar Eropah, meminjam istilah pandokian tadi kedalam Arab dan dieja sebagai “فندق” (funduq), iaitu membawa maksud sama iaitu tempat berteduh dan menginap, termasuklah menerima semua tetamu dan orang asing yang datang.

Institusi pendidikan Islam terawal ditubuhkan dengan konsep sama seperti pandokian dalam Yunani tadi. Sistem Sekolah Pondok Islam dibentuk ketika itu dengan ada sekolah mubaligh Kristian ditukar fungsi dan ditambah dengan banyak lagi sekolah-sekolah Islam terawal yang menyamai sistem Sekolah Pondok yang kita tahu hari ini.

Eropah mundur dalam Zaman Gelap, dek gerhana kekalahan keilmuan dan ketamadunan saat Rom jatuh. Mereka tenggelam hinggalah Islam membawa sinar dan syiar menerangi kembali Eropah dengan ilmu dan teknologi yang tidak dapat tidak turut disumbangkan melalui sistem Sekolah Pondok ini tadi.

Bukan sedikit pula cendekiawan, saintis-saintis dan pemikir Islam terawal muncul mencabar teori dan aplikasi, mewujudkan banyak cabang ilmu duniawi yang tidak lari dari aspek mengenal diri dan Tuhan, semuanya bermula dari sistem Sekolah Pondok ini.

Selebihnya ia adalah sejarah apabila Islam tiba di Alam Melayu, membawa bersama wacana keilmuan dan ketamadunan, guru-guru dan murabbi yang dihormati, menyebarkan Islam di rantau sebelah sini bersama sistem Sekolah Pondok mereka.

Mereka tiba ke Alam Melayu dan mengasaskan sistem Sekolah Pondok, atau digelar juga sebagai Pasentren di kepulauan Sumatera dan Jawa.

Jika tahu dek Siti Kasim hal yang satu ini, pastinya dia mengatakan bahawa Islam di Malaysia telah di mengalami Romanisasi dari Tamadun Yunani.

Jangan beritahu dia tentang ini. Terbakarlah dia nanti.

*Gambar: Ambilan dari sebuah manuskrip abad ke13, lukisan oleh Al-Wasiti dalam buku berjudul “Maqamat” ditulis oleh Al-Hariri menggambarkan sebuah sesi pembelajaran di gedung ilmu perpustakaan utama Baghdad, suatu ketika dahulu merupakan pusat ilmu dunia. Ketika zaman emas dan kegemilangan Kota Baghdad, institusi ilmu dari pelbagai cabang bercambah bagai cendawan lepas hujan, menjadi pusat rujukan dan menyemarakkan perkembangam ilmu ke seluruh pelusuk dunia.


Pembunuh Julius Caesar Yang Dilupakan Sejarah

Pada 15 Mac 44 Sebelum Masihi (BC) yang dikenali orang Rom sebagai Ides of March, sekumpulan senator diketuai Brutus membunuh Julius Caesar tatkala beliau hendak menghadiri mesyuarat Senat. Caesar ditikam sebanyak 23 kali di hadapan senator lain yang ketakutan melihat insiden tersebut. Bagi kumpulan pembunuh dan saksi-saksi ini, mereka tidak sedar peristiwa ini sebenarnya merupakan hari-hari terakhir Rom sebagai sebuah republik. Dan kisah ini diabadikan dalam salah satu drama William Shakespeare. Tetapi siapa sebenarnya yang patut dipersalahkan?

Bagi peminat-peminat sastera, pasti semua tahu tatkala Caesar menghembuskan nafas terakhirnya, beliau memandang salah seorang pembunuh dan mengecamnya. Kata-kata terakhirnya ialah, “Et tu, Brute?” atau “Kau juga, Brutus?” Ini yang dinukilkan Shakespeare dalam drama The Tragedy of Julius Caesar. Dalam drama tersebut, beliau menggambarkan Brutus sebagai antara teman rapat Caesar. Hakikatnya, Brutus bukanlah teman rapat atau pengkhianat seperti yang digambarkan. Pengkhianat Caesar sebenarnya seseorang yang tidak disangka-sangka iaitu penasihat dan orang kanan Caesar, Decimus yang menjadi dalang pembunuhan diktator Rom itu, bukannya Brutus dan Gaius Cassius Longinus seperti yang didakwa Shakespeare.

Berdasarkan catatan sejarah, Decimus lebih rapat dengan Caesar berbanding Brutus dan Cassius. Malah semasa perang saudara meletus antara Caesar dengan Pompey, Decimus menyokong kempen Caesar dan menjadi orang kanan dalam kalangan orang kepercayaan beliau. Semasa perang saudara tercetus, Brutus dan Cassius menyokong Pompey dalam kempennya ke atas Caesar. Tetapi selepas diktator Rom itu semakin hampir mengatasi Pompey, kedua-duanya berpaling tadah dan menyokong Caesar. Sebagai ganjaran, mereka diberi peluang menjawat jawatan politik tetapi tidak pernah mendapat kepercayaan beliau.

Jika melihat latar belakang Decimus, beliau datang dari sebuah keluarga bangsawan Rom yang memerintah Rom dan empayar yang terbentang luas itu. Datuknya membantu mengembangkan empayar Rom sehingga ke pesisiran Lautan Atlantik. Tetapi bapanya mempunyai karier yang sederhana sementara ibunya pula lebih berminat dengan idea revolusi. Nampaknya Decimus tidak akan ke mana jika tidak kerana tawaran Caesar. Caesar menawarkan Decimus peluang untuk mengembalikan nama baik keluarganya di mata warga Rom. Dan itulah yang dilakukan beliau sebagai antara komander yang berkhidmat di bawah panji Caesar. Decimus melakukannya atas sebab meraih kesetiaan mereka, berkhidmat kepada rakyat dan meningkatkan lagi reputasinya. Semasa kempen Caesar di Gaul (Perancis moden), Decimus membantu beliau memenangi pertempuran laut di perairan Brittany dan memenangi kepungan di Alesia untuk mengesahkan kejayaan Rom di Gaul.

Dan apabila perang saudara tercetus berikutan tindakan senat mahu menarik balik semua kuasa Caesar, Decimus menjadi antara orang kepercayaan Caesar. Dan sekali lagi, beliau memenangi pertempuran laut di perairan Gaul, sekaligus mengukuhkan lagi kedudukan Caesar. Sebagai ganjaran pada kejayaan beliau, Decimus dilantik sebagai pemangku Gabenor Gaul sementara Caesar meneruskan kempennya di tempat lain. Selepas empat tahun berperang, beliau kembali ke Rom dengan Decimus di sisinya pada 45 BC. Jadi kenapa Decimus memutuskan untuk membunuh mentor dan rakan baiknya itu sembilan bulan kemudian?

Ramai orang Rom bimbang dengan kuasa Caesar yang dilihat sukar dicabar. Ini kerana Rom pada dasarnya masih lagi sebuah republik. Tetapi realitinya, Rom berada di ambang era diktator tentera. Dan dengan Caesar mengisytiharkan dirinya sebagai diktator seumur hidup, beliau boleh dianggap sebagai raja tetapi bukan pada nama. Malah beliau bertindak lebih berani dengan menjadikan Ratu Cleopatra sebagai gundiknya. Pada bulan di mana Caesar dibunuh, Cleopatra menetap di vila beliau di pinggir kota Rom sementara anaknya merupakan anak luar nikah Caesar. Bagi kelompok konservatif, ini sesuatu yang tidak boleh diterima. Ini ditambah pula kuasa perlantikan bukan lagi dalam kalangan senator atau praetor tetapi beralih arah kepada Caesar, para penasihat dan setiausahanya. Sesetengah daripada mereka ini baru saja menjadi rakyat Rom dan ada juga merupakan bekas hamba.

Sesetengah melihat pertambahan kuasa Caesar ini sebagai satu kebaikan. Mereka memuji namanya dan menganugerahkan pelbagai anugerah termasuk dijadikan sebagai dewa di mana sebuah kuil akan dibina dan para pendeta memujanya. Tetapi sesetengah pula melihat ia perlu dihalang maka perancangan untuk membunuh Caesar mula direncanakan. Alasan mereka ialah mereka mahu mengembalikan kuasa republik dan menentang impian monarki Caesar yang dilihat boleh mengancam kedudukan dan kuasa mereka. Perancangan pembunuhan tersebut mula dibuat seawal musim panas 45 BC tetapi ianya dapat dilaksanakan menjelang Februari 44 BC. Sekurang-kurangnya, 60 orang terlibat dalam operasi ini termasuk Brutus dan Decimus. Menurut Seneca, kebanyakan pembunuh ini bukanlah musuh Caesar tetapi rakan-rakan dan penyokong beliau. Jika Seneca merujuk kepada Decimus, maka ia satu kenyataan yang benar tetapi ia tidak boleh diaplikasikan kepada Brutus.

Ibu Brutus merupakan bekas perempuan simpanan Caesar dan ada sejarawan termasuk Plutarch sendiri berpandangan beliau merupakan anak luar nikah Caesar. Apabila mencecah usia dewasa, Brutus menjadi antara penyokong kuat Pompey sehinggalah Pompey tewas kepada Caesar pada tahun 48 BC. Selepas ketuanya itu kalah, Brutus berpaling tadah dan memberi maklumat kepada Caesar bagaimana mahu mendapatkan Pompey selepas beliau melarikan diri dari pertempuran tersebut. Sebagai ganjaran seperti yang dinyatakan dalam perenggan sebelumnya, Caesar menawarkan jawatan tinggi dalam kerajaan pada beliau.

Tetapi pada musim sejuk 44 BC, penentang-penentang Caesar mahukan Brutus bangkit untuk mengangkat tradisi nenek moyangnya yang menghapuskan sistem monarki dan mengekalkan nilai republik beratus tahun dahulu. Selain itu, kehadiran isteri barunya, Porcia juga memarakkan lagi api anti-Caesar dalam diri Brutus. Porcia bukanlah orang lain dalam kehidupannya kerana beliau merupakan sepupu Brutus dan puteri musuh ketat Caesar, Cato. Kombinasi maruah, prinsip dan cinta yang menyebabkan Brutus menentang ketuanya itu.

Decimus pula bangkit menentang Caesar kerana merasakan dirinya dipinggirkan oleh diktator tersebut. Buktinya, beliau tidak mendapat satu perarakan untuk meraikan kejayaannya mengatasi puak Gallic. Sedangkan dua komander tentera Rom pula diberi peluang meraikan kejayaan mereka di Sepanyol dengan satu perarakan, satu tindakan yang dianggap luar biasa. Dan kuasa Decimus juga makin tercabar apabila Caesar melantik cucu saudaranya merangkap bakal maharaja Rom, Octavian sebagai orang kanan beliau untuk kempen ke atas Parthia. Sementara beliau pula diarah terus kekal di Gaul. Dan tidaklah mengejutkan pengaruh isterinya turut mempengaruhi Decimus menentang Caesar.

Bagi Cassius pula, beliau juga berasal dari keluarga bangsawan seperti Decimus. Seperti rakannya itu, Cassius bukan saja seorang tentera tetapi juga seorang cendekiawan sama seperti Brutus. Sebab beliau bangkit menentang Caesar ialah kegagalan diktator tersebut memenuhi janjinya melantik Cassius sebagai praetor urbanus di wilayah Syria. Sebaliknya, beliau melantik Brutus sebagai praetor urbanus di wilayah tersebut, sekaligus memarakkan api anti-Caesar dalam dirinya.

Kesemua anggota konspirasi merancang rapi operasi pembunuhan tersebut. Dan mereka memilih untuk membunuh sendiri Caesar, bukan mengupah pembunuh profesional. Dan untuk menunjukkan mereka ini membunuh bukan kerana atas sebab jahat, senjata yang dipilih juga dianggap simbolik dan praktikal. Tidak seperti apa yang dibayangkan, mereka memilih pugio, sejenis pisau belati yang digunakan oleh legion tentera Rom yang boleh disembunyikan dalam pakaian mereka dan boleh digunakan dalam jarak dekat. Mereka tidak memilih sicae, sejenis pisau pendek melengkung kerana pisau tersebut selalu digunakan oleh golongan penjenayah ketika itu.

Decimus turut memilih Dewan Senat Pompey sebagai lokasi pembunuhan rakannya itu atas satu sebab, menjamin keselamatan anggota konspirasi yang terlibat. Dewan senat ini merupakan sebuah kompleks besar terdiri daripada dewan senat, pentas teater, sebuah taman, serambi anjung yang tertutup, kedai-kedai dan pejabat-pejabat. Dan pada hari pembunuhan itu juga, pertarungan gladiator turut diadakan di ruang teater sekaligus membolehkan Decimus meletakkan para gladiatornya berhampiran dewan tersebut untuk melindungi rakan-rakan konspirasi lain. Ironinya, dewan tersebut dibina oleh musuh ketat Caesar, Pompey. Siapa sangka dewan ini menjadi saksi kepada kematian Caesar.

Selalunya, apabila Caesar menghadiri senat, beliau akan diiringi oleh seorang pengawal. Tetapi untuk menampakkan dirinya mudah didekati rakyat, khidmat pengawal dihentikan. Dan apabila Caesar memasuki senat, hanya senator saja dibenarkan masuk semasa mesyuarat berlangsung sekaligus menyebabkan mana-mana individu yang berkait dengan Caesar terpaksa menanti di luar. Ini menjadikan kedudukan Caesar terdedah tetapi mereka juga sedar kebanyakan senator dilantik merupakan pilihan beliau termasuk komander tentera. Sekiranya Caesar diserang, mereka pasti akan membantu beliau dan memaksa kumpulan pembunuh ini melarikan diri. Justeru sebagai tindak balas, kumpulan ini perlu menyerang dengan pantas, mengasingkan beliau dan membunuhnya. Sebelum Caesar duduk dalam tribunal, beberapa pembunuh akan berdiri di belakang kerusi sementara yang lain akan mengepungnya untuk menarik perhatian beliau. Hakikatnya, taktik itu sebenarnya mewujudkan perimeter pembunuhan.

Pada pagi peristiwa tragis itu berlaku, Caesar memutuskan untuk tidak menghadiri mesyuarat senat berikutan khabar angin wujud konspirasi terhadap beliau. Bagaimanapun, ia tidaklah sedramatik seperti yang digambarkan Shakespeare di mana ahli nujum memberitahu Caesar, “Hati-hati dengan Ides of March!” Amaran tersebut sebenarnya sudah diberi sejak dari 15 Februari hingga 15 Mac 44 BC tetapi ia tetap berlaku juga. Dan semua ini berkait kembali kepada Decimus. Dengan statusnya sebagai orang kepercayaan Caesar, Decimus datang ke kediaman Caesar dan memujuk beliau menghadiri mesyuarat tersebut walaupun ia dibimbangi oleh isterinya, Calpurnia.

Dan seperti yang dirancang mengikut senario yang digambarkan, bermulalah peristiwa tragis Ides of March. Tillius Cimber, seorang askar yang disukai Caesar memegang tangan beliau dan menarik toganya. Ia sebenarnya isyarat kepada pembunuhan bermula. Serangan pertama dimulakan oleh Publius Servilius Casca. Berang dengan tindakan Cimber, Caesar berteriak, “Mengapa, ini satu keganasan.” Selepas itu, beliau menyeranah Cimber tetapi tidak pernah mengungkapkan frasa, “Et tu, Brute?” atau “Kau juga, Brutus?” seperti diperkatakan Shakespeare. Sebaliknya, sesetengah sejarawan berpandangan apabila Caesar memandang Brutus, beliau mengungkapkan ayat bahasa Yunani, “Kau juga, anakku.” Tetapi ramai meragui kesahihan kenyataan tersebut.

Caesar cuba melawan semula dengan menikam Casca dengan stilus, sejenis alat menulis yang kecil dan tajam serta berjaya bangun semula. Dua penyokong beliau, Lucius Marcius Censorinus dan Gaius Calvisius Sabinus cuba menyelamatkan Caesar tetapi dihalang oleh anggota konspirasi dan memaksa mereka melarikan diri. Sementara di luar pula, seorang anggota konspirasi bernama Trebonius melengahkan Mark Antony dengan berbual bersamanya di luar Senat. Decimus tahu Antony seorang askar veteran yang kuat, berbahaya dan setia kepada Caesar. Sekiranya Antony berjaya masuk dalam Senat, pasti beliau akan bersama Caesar dalam tribunal dan membantunya semasa diserang.

Dengan Antony terhalang oleh Trebonius, Caesar tahu hayatnya sudah berada di penghujung. Pada hari itu, Caesar ditikam 23 kali dan sebelum menghembuskan nafas terakhirnya, beliau mengambil toganya dan menutup mukanya. Dan pada ketika itu juga, Caesar mati di kaki tugu musuh ketatnya, Pompey. Selepas Caesar dibunuh, Decimus memberi perlindungan keselamatan kepada mereka untuk hari-hari berikutnya. Pada mulanya, ramai yang bergembira dengan kematian Caesar tetapi suasana itu berubah apabila melihat bilangan penyokong beliau yang ramai. Decimus sendiri dikecam ramai kerana menggunakan kedudukannya sebagai orang kanan Caesar untuk membunuh diktator itu sekaligus menjadikannya sasaran utama penyokong Caesar. Dan lebih buruk dalam wasiatnya, Caesar turut menamakan Decimus sebagai pengganti bersama Octavian. Jika Octavian mati sebelum Caesar, pasti semua kekayaan beliau diwarisi oleh Decimus.

Untuk mengukuhkan kedudukannya, Decimus mengetuai tenteranya di utara Itali untuk mempertahankan motif republik yang diperjuangkannya. Walaupun pada mulanya beliau bermula dengan baik, pada akhirnya Decimus diperdayakan oleh Octavian. Ini kerana setahun selepas insiden tersebut, Decimus diarahkan senat untuk menyerahkan wilayah Itali-Gaul iaitu Gallia Cisalpina kepada Antony tetapi tidak diendahkannya. Akibatnya, Antony mengepung kota Mutina yang diduduki Decimus dengan harapan ia memaksa beliau keluar dari kota tersebut. Namun kepungan itu tidak bertahan lama apabila Antony diserang oleh angkatan tentera Octavian, memaksanya berundur kerana tidak mahu ulangan kemenangan Caesar ke atas Vercingetorix di Gaul berulang kepadanya.

Selepas kepungan berakhir, Decimus mengucapkan terima kasih pada Octavian tetapi tidak dilayan oleh beliau. Ini kerana Octavian menegaskan, beliau datang untuk menentang Antony dan bukan membantu pembunuh-pembunuh datuk saudaranya itu.  Decimus kemudian diberi arahan memerangi Antony tetapi kebanyakan askarnya berpaling tadah dan menyokong Octavian. Menyedari situasinya seperti telur di hujung tanduk, Decimus cuba melarikan diri ke Macedonia untuk bergabung dengan Brutus dan Cassius. Tetapi sebelum sempat beliau tiba di sana, Decimus dibunuh oleh seorang ketua puak Gallic yang setia kepada Antony.

Bagi Brutus dan Cassius, pengakhiran mereka amat tragis. Selepas Cassius dikalahkan Antony di Philippi, Greece, beliau membunuh diri pada Oktober 42 BC tanpa mengetahui Brutus berjaya mengalahkan Octavian. Selepas mendengar berita kematian Cassius, Brutus menggelarnya ‘Orang Rom Terakhir’ dan dikebumikan di Thasos. Sementara Brutus ditewaskan pada pertempuran kedua Philippi oleh Antony, Brutus membunuh diri dengan melanggar pedang yang dipegang oleh dua askarnya sendiri. Dan pada saat beliau menghembuskan nafas terakhirnya, Brutus menyumpah Antony, “Hukum, wahai Zeus, penulis penyakit-penyakit ini (Antony).” Bila mendengar perkhabaran Brutus membunuh diri, isterinya Porcia membunuh diri tetapi ramai termasuk Plutarch mempertikai sama ada berita tersebut benar atau tidak.

Selepas berjaya mengalahkan pembunuh-pembunuh Caesar, Octavian membentuk pakatan dengan Antony dan Lepidus untuk memerintah empayar Rom dengan Octavian memerintah kawasan Barat, Antony (Timur) dan Lepidus (Afrika). Lepidus tidak memainkan peranan utama dalam pakatan itu dan disingkirkan pada 37 BC. Sementara Antony pula mula menjalin hubungan istimewa dengan Cleopatra dan ianya terus berlaku walaupun selepas senat memaksanya berkahwin dengan adik Octavian, Octavia Minor. Selepas Octavia diceraikan pada 32 BC, Octavian mengisytiharkan perang ke atas Cleopatra. Pada 31 BC, angkatan tentera laut Octavian diketuai Agrippa berjaya mengalahkan angkatan tentera laut Antony dan Cleopatra. Kedua-duanya kemudian membunuh diri, sekaligus membuka ruang kepada Octavian atau nama barunya, Augustus untuk menjadi maharaja Rom pertama tanpa perlu rasa takut.

Satu soalan yang tinggal, mengapa Brutus saja yang diangkat dan bukan Decimus? Jawapannya, Brutus mahu memonopoli publisiti dari pembunuhan tersebut termasuklah membuat duit syiling baru untuk memperingati peristiwa tersebut. Ahli keluarga dan rakan-rakannya memperbaiki imej Brutus dalam bentuk penerbitan selepas kematiannya. Generasi-generasi Rom yang terkemudian mengagumi beliau dan ini menjadi punca mengapa Shakespeare menulis eulogi kepada Brutus sebagai orang Rom paling mulia dalam kalangan mereka. Bagi Decimus pula, beliau bukannya sasterawan seperti Brutus tetapi peranannya itu diingati menerusi koresponden surat antara Cicero dengan beliau.

SUMBER